Το blog της εφημερίδας Σήμερα: ΑΠΟΦΑΣΙΣΜΕΝΟΣ Ο ΔΗΜΟΣ ΚΟΡΙΝΘΟΥ ΝΑ ΑΝΑΠΛΑΣΕΙ ΤΟ ΠΑΡΑΛΙΑΚΟ ΜΕΤΩΠΟ «ΕΔΩ ΚΑΙ ΤΩΡΑ»\nΑΠΟΦΑΣΙΣΜΕΝΟΣ Ο ΔΗΜΟΣ ΚΟΡΙΝΘΟΥ ΝΑ ΑΝΑΠΛΑΣΕΙ ΤΟ ΠΑΡΑΛΙΑΚΟ ΜΕΤΩΠΟ «ΕΔΩ ΚΑΙ ΤΩΡΑ»\nΣε κυνήγι με το χρόνο με την θάλασσα που καταστρέφει το έργο και με τις λιμενικές αρχές η δημοτική αρχή της Κορίνθου που προσπαθεί να σώσει καταρχήν και κατόπιν να αξιοποιήσει το παραλιακό μέτωπο του Αγίου Νικολάου\nΧαράλαμπος Ντιγκιρλάκης «πρέπει οπωσδήποτε να ‘σωσουμε το έργο και τα χρήματα των Κορινθίων»\nΣτη περιοχή αυτή έχουν πέσει τουλάχιστον 15εκατ. ευρώ από χρήματα Κορινθίων, για να γίνουν αυτές οι επιχώσεις, αυτά τα κρηπιδώματα.\nΜε την πάροδο των χρόνων τα κρηπιδώματα υποχώρησαν, η μελέτη με ευθύνη της κεντρικής εξουσίας δεν έχει υλοποιηθεί\nΓια την δημοτική αρχή υπήρχε μια απόφαση και αυτή ήταν μονόδρομος . ΄Έπρεπε να προστατέψουμε ένα έργο που έχει ξεκινήσει εδώ και τουλάχιστον 20 χρόνια και να μην το φάει η θάλασσα.\nΠέρα από αυτό πρέπει να προστατεύσουμε και την εικόνα της πόλης σε αυτό που εμείς έχουμε υποσχεθεί, πως θα ανοίξουμε την πόλη προς την θάλασσα. ΄Ίσως αυτή η προσπάθεια του δήμου για τον ευπρεπισμό, για να δώσει ένα κοινόχρηστο χώρο στους δημότες του κάποιους ενοχλεί.\nΥπάρχουν κάποιες φωνές μέσα στην πόλη, που δεν θέλουν να γίνει τίποτα. Θέλουν μια πόλη στάσιμη. ΄Όταν ξεκινήσαμε να καθαρίζουμε το χώρο που ήταν γεμάτος σκουπίδια και μπάζα. Υπάρχουν κάποιες «ανώνυμες» καταγγελίες οι οποίες στόχο έχουν να σταματήσουν τα πάντα.\nΝίκος Σταυρέλης « Είμαστε αποφασισμένοι να αναπλάσουμε την περιοχή»\n« Εμείς είμαστε αποφασισμένοι ως δημοτική αρχή από την πρώτη ημέρα που αναλάβαμε να αναπτύξουμε από το καταπληκτικό παραλιακό μέτωπο. Μετά τα Καλάμια η Κόρινθος πρέπει να στραφεί και στο μέτωπο αυτό που αρχίσαμε ήδη να αναπλάθουμε. ΄Είχαμε ιερή υποχρέωση να διαφυλάξουμε τα χρήματα των δημοτών που έδωσαν οι προηγούμενες δημοτικές αρχές 20 χρόνια πριν για την προστασία αυτών των συγκεκριμένων έργων. ΄Ήδη έχει αρχίσει να καταστρέφεται ένα σημαντικό κομμάτι των έργων που έγιναν τότε. Αρχίσαμε με τη τσιμεντόστρωση στην παραλία για να προφυλάξουμε όλο το έργο που έγινε που στόχο θα έχει να αναπλαστεί η περιοχή. Θα έρχονται οι Κορίνθιοι να χαρούν αυτό το περίφημο πεζόδρομο που θα φτάνει μέχρι την Ποσειδωνία.\nΣτη συνέχεια βάσει μελέτης αρχιτεκτονικής που έχει εγκριθεί θα γίνει η ανάπλαση όλου του μετώπου, που έχει νερά, πράσινο, δένδρα. Θα κληθούν μάλιστα όλοι οι φορείς από τον σεβασμιότατο Μητροπολίτη μέχρι τον τελευταίο πολίτη αυτής της πόλης να συνεισφέρουν στην δενδροφύτευση, για να αλλάξει η όψη της Κορίνθου.\n«Να μην τολμήσουν κάποιοι να σταματήσουν το έργο»\nΤα χρήματα είναι εξασφαλισμένα. Η δημοτική αρχή παλεύει κι έχει πάρει σχεδόν το μεγαλύτερο μέρος των εγκρίσεων, χωρίς καμιά απολύτως βοήθεια. ΄Ήδη είμαστε στην τελική φάση επανακαθορισμού του αιγιαλού και στη συνέχεια παραχώρησης στο δήμο. Επειδή υπάρχουν πολλά παπαγαλάκια στη πόλη έχω να πω τα εξής: Να μην τολμήσουν κάποιοι να σταματήσουν αυτό το έργο. Στα αυτιά μας έχουν έλθει πολλά!!! Δηλώνω ρητά και κατηγορηματικά ότι θα αντιδράσουμε δυναμικά σε οποιονδήποτε προσπαθήσει να σταματήσει αυτή την ανάπλαση του παραλιακού μετώπου.\nΧ. Ντιγκιρλάκης «ο χώρος αυτός δεν θα γίνει λιμάνι»\nΥπάρχει από την δεκαετία του 80 από την εποχή του Ν.Κουίνη μια πρόταση που αφορούσε την ανάπλαση του συγκεκριμένου χώρου. Η πρόταση αυτή έχει πάρει εγκρίσεις από τα 7 συναρμόδια υπουργεία. Μέσα σε αυτά είναι και το Γενικό Επιτελείο Ναυτικού, το χαρτί του οποίου από την δεκαετία του 80 έδινε το δικαίωμα να προχωρήσει ο δήμος στις επιχώσεις έτσι ώστε να διαμορφωθεί ο χώρος και με την ολοκλήρωση των επιχώσεων να επανακαθοριστεί ο αιγιαλός. Το θέμα του επανακαθορισμού του αιγιαλού ξεκόλλησε εδώ και ενάμιση χρόνο. Κάποιοι εάν ακόμη σκέφτονται ότι το κομμάτι αυτό μπορεί να κάνει την Κόρινθο Κερατσίνι και αυτό αφορά το λιμάνι της Κορίνθου να το βγάλουν από το μυαλό τους. Ο χώρος αυτός θα αναπλαστεί και θα δοθεί στους πολίτες.


Παρουσιαση Krikzz Joyzz | Retromaniax\nΗμερομηνία έναρξης 1 Νοέ 2018\nΚαθε νεα κυκλοφορία του Krikzz ειναι σημαντικό γεγονος και καθε ευκαιρια να χρησιμοποιήσω το πολύτιμο μου ευπρόσδεκτη. Ετσι με χαρα θα παρουσιάσω το εξακουμπο ασυρματο χειριστηριο για Sega Mega Drive Joyzz απο τον ενα, μοναδικο και ανεπανάληπτο Krikzz. Ειχε κυκλοφορήσει εδω και καμποσο καιρο αλλα επειδη εγινε ανάρπαστο ηταν μη διαθέσιμο μεχρι πρότινος, οποτε μολις εμφανίστηκε στοκ, έσπευσα να το προμηθευτώ.\nΑς το δουμε πιο λεπτομερώς. Προκειται για ενα χειριστήριο για Sega Mega Drive/Genesis κονσολες. Εμφανισιακά και λειτουργικά ειναι πλήρες αντιγραφο του επισημου χειριστηριου 6 κουμπιων της Sega. Η ασύρματη λειτουργιά του ειναι RF 2.4GHz και εχει αμελητέο lag. Εχει εσωτερική επαναφορτιζόμενη μπαταριά με διάρκεια 150 ωρών gameplay. H φορτιση γινεται με microusb καλωδιο. Υποστηρίζει modes λειτουργιας τριων κουμπιών και συμβατής με master system game pad. Ερχεται σε δυο εκδόσεις με μαυρο και διάφανο κέλυφος. Το πομποδέκτης εχει ενα κουμπι για συγχρονισμό με το χειριστήριο και μια φωτεινή ένδειξη για τον συγχρονισμο και την αναγκη φορτισης της μπαταριας του χειριστηριου.\nΑς ξεκινήσουμε με ενα συντομο unboxing. Το Joyzz ερχεται στο γνωστο λιτό κουτί, customized ειδικα για την περίσταση. Δεν συνοδεύεται απο οδηγίες, αλλα δεν ειναι και ιδιαίτερα απαραιτητες.\nΟπως προείπαμε το χειριστηριο ειναι πληρες λειτουργικο αντιγραφο του παραδοσιακού χειριστηρίου εξι κουμπιών της sega. Στην πανω μερος του χειριστηρίου φαινεται η θυρα microusb για την φορτιση, σπανια θα την χρειαστείτε.\nΑς δουμε το και το joyzz διπλα στο αυθεντικο χειριστήριο τριων κουμπιών και στο aftermarket χειριστήριο εξι κουμπιων της quickshot.\nH λειτουργια του δεν θα μπορουσε να ειναι απλούστερη. Συνδεουμε και χρησιμοποιούμε. Δεν αντιμετώπισα κανενα απολυτως πρόβλημα με την χρηση του Joyzz\nSamurai Shodown - Παιχνιδι με υποστηριξη 6 πληκτρων.\nO Krikzz εχει φτιαξει ενα μικρο προγραμματακι που μας δειχνει διαφορες πληροφοριες για το Joyzz μας.\nΔοκιμασα με επιτυχια και ενα αλλο διαγνωστικό για χειριστήρια που βρήκα.\nReactions: Ajax87, Getta Robo, milntov and 3 others\nΚαλοριζικο! Με την retrobit και τις προτασεις της παντως, δεν ξερω κατα ποσο θα συνεχισει να εχει επιτυχια το συγκεκριμενο.\nΣυνεχιζω την παρουσιαση μου με το mega drive 1 και φυσικα ουτε και εδω συναντησα το παραμικρο προβλημα. Και οχι οτι δεν προσπαθησα!\nΓια του λογου το αληθες, δοκιμασα παιχνιδια που δουλευουν μονο με χειριστηρια τριων κουμπιων, παιχνιδια που οχι μονο χρειαζονται χειριστηριο 6 κουμπιων αλλα χρησιμοποιουν και το κουμπι mode καθως και παιχνιδια master system που παιζουν μονο με master system χειριστηριο! Αφου ρυθμισουμε το Joyzz καταλληλως, ολα δουλευουν αψογα!\nForgotten worlds (με χειριστηριο 6 πληκτρων βγαζει κατευθειαν game over)\nThe Lost Vikings (το πληκτρο mode μας παει στο inventory του καθε χαρακτηρα)\nWonderboy in Monsterland (αν δεν εχουμε master system χειριστηριο ο χαρακτηρας μενει κολλημενος στην θεση του)\n1@freaktmp[/USER] εχεις δοκιμασει να το συνδεσεις σε συστημα με σειριακη εισοδο; Πχ Amiga η Atari; Ειμαι περιεργος για το κατα ποσο ειναι συμβατο.\nΕισαι βιαστικος και θες να μου χαλασεις το φιναλε! :nono:\nΑλλα για να μην σε κραταω σε αγωνια: παιζει μονο με το master system. Το γιατι θα το διαβασεις προσεχώς!\nΘα συνεχισω την παρουσιαση εξεταζοντας την συνεργασια με την μονη αλλη κονσολα με την οποια υπαρχει συμβατοτητα, το Sega Master System.\nΜε λιγα λογια, προβλημα ουδεν. Αν εξαιρεσουμε τα λιγα παιχνιδια που χρειαζονται οπωσδηποτε χειριστηριο master system, τα υπολοιπα παιζουν και χωρις καμια ρυθμιση.\nΓια τα προβληματικα, με την ρυθμιση σε master system mode ειμαστε ετοιμοι\nΠριν ολοκληρωσω, θα ριξω μια ματια και σε ενα μικρο προγραμματακι windows που προσφερει ο Krikzz για καποιες επιπλεον ρυθμισεις. Συνδεουμε το χειριστηριο με usb καλωδιο με τον υπολογιστη μας. Ισως να χρειαστει να εγκαταστησετε καποιον driver (τον παρεχει ο Krikzz). Υστερα τρεχουμε το προγραμμα και ακολουθουμε τις οδηγιες. Γενικα δεν ειναι απαραιτητο και 99% των χρηστων δεν προκειται να το χρειαστουν.\nΠρεπει να πω οτι επιλογη να χρησιμοποιησει συνδεση RF 2.4GHz αντι για κατι πιο δημοφιλες (πχ bluetooth) ειναι η πιο σωστη. Με αυτον τον τροπο επιτυγχανει πρακτικα μηδενικο lag, πρακτικα μηδενικο χρονο συνδεσης χειριστηριου με τον πομποδεκτη, εξαιρετικη αποσταση λειτουργιας και μεσα απο τοιχους (αν αυτο ειναι το βιτσιο σας) και μοναδικη στην αγορα καταναλωση μπαταριας (150 ωρες χρησης με μια φορτιση).\nΚατι που πιθανολογω οτι βοηθαει ακομα περισσοτερο την καταναλωση ειναι οτι εχει μεταφερθει το μεγαλυτερο δυνατο μερος του κυκλωματος στον πομποδεκτη, με αποτελεσμα να μην υπαρχουν πολλα ενεργα στοιχεια που να επιβαρυνουν την μπαταρια στο χειριστηριο. Ο πομποδεκτης τροφοδοτειται απο την κονσολα, απο τα 5v στο pin 5. Αυτος ειναι και ο λογος που δεν λειτουργει με οποιοδηποτε αλλο υπολογιστη ή κονσολα, αφου οι περισσοτεροι εχουν τα 5v στο pin 7 και καποιοι αλλοι (Amstrad CPC, Spectrum SJS) δεν εχουν καθολου ταση. Επιπλεον πιθανολογω οτι με εναν adapter που επιτρεπει συνδεση κανονικων sega χειριστηριων σε micros θα παιζει κανονικα και το Joyzz.\nO φιλος Getta Robo εθεσε ενα καλο ερωτημα. Μπορει το αυξημενο κοστος του Joyzz να ειναι προβλημα στην δημοτικοτητα του, ειδικα οταν εταιριες οπως η retro-bit κυκλοφορουν ή προκειται συντομα να κυκλοφορησουν παρομοια χειριστηρια; Κατ' αρχην τα retro-bit δεν εχουν ακομα κυκλοφορησει οποτε ειναι λιγο νωρις να συγκρινουμε. Αυτο που μπορουμε να κανουμε ομως ειναι να συγκρινουμε τους πομποδεκτες της 8bitdo. Παλιοτερα ειχα παρουσιασει το 8bitdo Nes Retro Receiver και τα προβληματα που ειχα αντιμετωπισει με σημαντικοτερο ισως τον συγχρονισμο του χειριστηριου με τον τον πομποδεκτη. Στην τελικη ομως για μενα εχει ως εξης, τι προτιμα κανεις: ενα high-end προιον σχεδιασμενο με παθος απο εναν μερακλη που αγαπα την πλατφορμα και αυτο που κανει ή ενα προιον μαζικης παραγωγης απο καποια απροσωπη εταιρια; Οσο και καλο να ειναι το δευτερο, ειναι πρακτικα σιγουρο οτι καπου θα υπονομευσουν την ποιοτητα εις βαρος του κερδους.\nΤελευταιες σκεψεις. Εξαιρετικο σαν χειριστηριο, εξαιρετικο και σαν ασυρματο, συμβατο με πρακτικα τα παντα. Θα μπορουσε να ειναι καλυτερο το Joyzz; Ισως αν ειχε δυνατοτητες autofire ή με καποιο τροπο συμβατοτητα με επιπλεον υπολογιστες και κονσολες. Αν θα πρεπει να εχετε ενα χειριστηριο για τις Sega κονσολες σας, το Joyzz ειναι αυτο. Absolute must have!\nΤι λεει ο SNL Kevin Smith για το Joyzz:\nReactions: Kambia and Getta Robo\nΌσοι πιστοί σπεύσατε: 33% εκπτωση για την επομενη εβδομαδα!


Τα παιδιά έχουν άγχος; - TheNewspaper.gr\n-178 min. ago-ΝΔ για Φώφη Γεννηματά – Με υπευθυνότητα και συνέπεια υπηρέτησε την πολιτική ζωή του τόπου\n-176 min. ago-Εκλογές στον Ιερό Σύνδεσμο Κληρικών. Πως θα ψηφίσουν οι Ιερείς\n-175 min. ago-Αθανασάκης για Γεννηματά: Υπηρέτησε με αξιοπρέπεια την πολιτική\n-172 min. ago-Πικραμμένος για Φώφη Γεννηματά – Λαμπρό παράδειγμα ήθους και αξιοπρέπειας\n-169 min. ago-Δύο οι πρωτάρες\n-167 min. ago-Τριαντόπουλος – Πώς προχωρούν τα έργα υποδομής στις πληγείσες περιοχές από φυσικές καταστροφές\n-162 min. ago-Η τελευταία συνέντευξη της Φώφης Γεννηματά στον Δημήτρη Μαρέδη [βίντεο]\n-160 min. ago-Κεγκέρογλου για Γεννηματά – «Φώφη σ’ ευχαριστούμε για όλα όσα πρόσφερες»\n-155 min. ago-«Κακιά Δευτέρα»\nΓράφει η ψυχολόγος και επιστημονική συνεργάτιδα του TheNewspaper.gr Μαρία Τόπα\nΜια τοποθέτηση που ακούγεται αρκετά συχνά. Θεωρούμε πως όσο μικρότερη η ηλικία τόσο πιο μεγάλη η ξεγνοιασιά. Λες και θα περιμέναμε ποτέ από τα παιδιά να αγχώνονται για το δάνειο ή το μισθό στη δουλειά. Φυσικά και όχι. Αυτό όμως δε σημαίνει πως στον δικό τους κόσμο δεν αντιμετωπίζουν δυσκολίες και προβλήματα. Τα παιδιά δεν είναι όσο ξεγνοιαστα νομίζουμε τις περισσότερες φορές. Άλλο αν μιλάνε γι αυτό.\nΗ Ψυχολόγος Μαρία Τόπα\nΚαθώς τα παιδιά μεγαλώνουν, πλειονότητα των φόβων τους γίνονται αόριστα άγχη παρά εστιασμένοι φόβοι για πραγματικούς κινδύνους. Σίγουρα από τα 100 παιδιά που γράφουν ένα διαγώνισμα τα περισσότερα θα έχουν άγχος. Ανάμεσα σε αυτά το σίγουρο είναι πως κάποια θα έχουν παραλύσει από το άγχος.\nΤα παιδιά εκδηλώνουν το άγχος τους με διάφορους τρόπους και αυτό εξαρτάται από το πώς έχει μάθει να εκφράζεται ή την ικανότητα που έχει να εκφράζει τα αρνητικά του συναισθήματα. Αν δεν είναι αρκετά μεγάλο μια ποικιλία συμπτωμάτων θα μας δείξουν το άγχος του. Μπορεί να παραπονιέται για πόνους στην κοιλιά ή για πονοκεφάλους.\nΟι ψυχαναλυτές υποστηρίζουν πως ο καταπιεσμένος θυμός και γενικότερα τα αρνητικά συναισθήματα είναι η αιτία στα παιδιά για τις κρίσεις άγχους. Ο καλύτερος τρόπος για την αποφυγή τέτοιων καταστάσεων είναι από τη μια πλευρά τα παιδιά να αφήνονται ελεύθερα να εκφράζουν τα συναισθήματά τους και από την άλλη οι γονείςνα δείχνουν κατανόηση για τον τρόπο που νιώθουν τα παιδιά τους. Και μην ξεχνάτε βέβαια πως μερικά παιδιά ενώ φαίνονται πως δεν έχουν καθόλου άγχος είναι δυνατόν να παρουσιάσουν μεγάλα προβλήματα. Το άγχος σε μαζικές δόσεις ή αυτό που κρατά για μεγάλα χρονικά διαστήματα μπορεί να είναι εξαιρετικά επώδυνο. Όταν γίνεται τόσο έντονο ώστε να διαπερνά τα πάντα στη ζωή του παιδιού, η ομαλή του δραστηριότητα παρεμποδίζεται και το παιδί μπορεί να καταρρεύσει.\nΤο άγχος έχει και τη θετική του πλευρά. Ετοιμάζει το άτομο για μια αποτελεσματική απόδοση αλλά μόνο όταν δεν ξεπερνά ένα ορισμένο σημείο, μετά αποδιοργανώνει ακόμη και στα παιδιά. Τα αγχώδη παιδιά κατά κανόνα υποτιμούν τον εαυτό τους και συνήθως είναι εξαρτημένα. Συνήθως δείχνουν μεγάλη αναποφασιστικότητα, επιφυλακτικότητα και ακαμψία.\nΤο άγχος είναι ένα αναπόσπαστο κομμάτι της καθημερινότητας . είναι πολύ σημαντικό να κατανοήσουμε πως μέσα στην καθημερινότητά μας υπάρχουν πολλές συνθήκες που προκύπτουν και είναι πολύ λογικό ν αντιδρούμε με άγχος. Αν δε νιώθαμε καθόλου άγχος σε αυτές τις καταστάσεις …κάτι θα πήγαινε λάθος…\nΆλλωστε ας μην ξεχνάμε πως το άγχος πολλές φορές μας διευκολύνει. Είναι το λειτουργικό άγχος. Αυτό που αναλύσαμε παραπάνω είναι το δυσλειτουργικό. Αυτό που είναι ικανό ακόμη και να μας διαλύσει.\nΜην ξεχνάτε, πολλοί φόβοι γεννιούνται μέσα από την κούραση και τη μοναξιά. Πέρα από οποιαδήποτε επιταγή που μας θέλει πειθαρχημένους, ας μην είμαστε σκληροί με τον εαυτό μας.\nΑκολουθήστε τη Μαρία Τόπα στο Facebook\n“Τέλος” για γνωστό εστιατόριο του Βόλου\nΛένα Παπαληγούρα: Στην σκηνή στον 5o μήνα της εγκυμοσύνης της, έχοντας στο πλευρό τον σύντροφό της και τον πατέρα της!\nΒασάλος και Καραμανλή στον Βόλο για τον τελικό (εικόνα)\nLilibet Diana: Η διάσημη Αμερικανίδα που θα βαπτίσει τη νεογέννητη κόρη των Meghan και Harry\nΑυτός θα είναι ο αντικαταστάτης του Παύλου Χαϊκάλη στη θεατρική παράσταση του Πέτρου Φιλιππίδη


Τραγωδία στην Τήνο: Ο νεαρός που σώθηκε δεν γνωρίζει ότι οι δύο συνάδελφοί του σκοτώθηκαν | Newsbomb\n01 Μαίου 2018 20:25\nΤραγωδία στην Τήνο: Ο νεαρός που σώθηκε δεν γνωρίζει ότι οι δύο συνάδελφοί του σκοτώθηκαν\nΤραγωδία στην Τήνο: Νέα στοιχεία για το τροχαίο δυστύχημα με το απορριμματοφόρο – Τι καταγγέλλει αντιπρόεδρος της ΠΟΕ – ΟΤΑ – Τραγική ειρωνεία: Ο υπάλληλος που σώθηκε δεν γνωρίζει ότι σκοτώθηκαν οι συνάδελφοί του\nΣυγκλονίζουν τα νέα στοιχεία που έρχονται στο φως για την τραγωδία στην Τήνο, όταν απορριμματοφόρο έπεσε σε γκρεμό βάθους 100 μέτρων. Δύο υπάλληλοι του Δήμου έχασαν τη ζωή τους, ενώ ο τρίτος σώθηκε την τελευταία στιγμή, καθώς πρόλαβε να πηδήξει από το όχημα.\nΘύματα της τραγωδίας που έχει συγκλονίσει το πανελλήνιο, ο 49χρονος Γιάννης Κορίνθιος, πατέρας δύο παιδιών και ο 48χρονος Δημήτρης Ταράσης.\nΟ 24χρονος Νίκος Αρμάος, ο οποίος κατάφερε να βγει στο δρόμο και να ζητήσει βοήθεια, μεταφέρθηκε στο Κέντρο Υγείας της Τήνου και από εκεί στο νοσοκομείο της Σύρου, όπου νοσηλεύεται εκτός κινδύνου.\nΩστόσο, όπως αποκάλυψε η μητέρα του, κ. Μάνθα Αρμάου μιλώντας στον Αlpha, δεν γνωρίζει για την τραγωδία.\nΔείτε στη gallery του Newsbomb.gr εικόνες από το σημείο της τραγωδίας και φωτογραφίες των θυμάτων\nΈψαχνε τους συναδέλφους τους\n«Πήρε ένα ραβδί που βρήκε εκεί δίπλα του και προσπάθησε να ανέβει για να ζητήσει βοήθεια. Έψαχνε τους συναδέλφους τους. Δεν ξέρω κι εγώ πού βρήκε το κουράγιο» είπε η μητέρα του τραυματία.\nΣύμφωνα με τη γυναίκα, ο 24χρονος έκανε το πρώτο τηλεφώνημα στην ίδια. «Μαμά βοήθεια, έχουμε πάθει ατύχημα. Έπεσε η σκουπιδιάρα, πετάχτηκα, ψάχνω τους άλλους, στείλε βοήθεια». Αυτά ήταν τα πρώτα λόγια που κατάφερε να πει ο τραυματίας στη μητέρα του.\nΗ κ. Μάνθα Αρμάου μίλησε για τις στιγμές αγωνίας που έζησε ο γιος της, αμέσως μετά την τραγωδία.\n«Θυμάμαι μόνο ότι βρέθηκα στο χώμα. Είχα μία ανηφόρα που έπρεπε να ανέβω για να ζητήσω βοήθεια» της είπε.\nΣύμφωνα με τη μητέρα του, ο 24χρονος, ο οποίος νοσηλεύεται στο νοσοκομείο, παρακολουθείτε από ψυχολόγο, ενώ δεν γνωρίζει ότι οι δύο συνάδελφοί του βρήκαν τραγικό θάνατο.\n«Μας παρακολουθεί ψυχολόγος. Ρωτάει συνέχεια για τα παιδιά. Ξέρει ότι είναι σε κρίσιμη κατάσταση» είπε η μητέρα του.\n«Το όχημα δεν παρείχε καμία ασφάλεια»\nΤην ίδια ώρα αναπάντητα παραμένουν τα ερωτήματα πώς και γιατί συνέβη το τροχαίο.\nΟ Β. Γκιτάκος Αντιπρόεδρος ΠΟΕ – ΟΤΑ καταγγέλλει ότι το όχημα δεν παρείχε καμία ασφάλεια στους επιβάτες.\n«Παρατηρούμε ότι τα ελαστικά του απορριμματοφόρου είναι εντελώς φθαρμένα. Κάτι που σημαίνει ότι το όχημα δεν παρείχε καμία ασφάλεια στον οδηγό και τους συνεπιβάτες» είπε συγκεκριμένα, στον Alpha.\n«Τα περισσότερα απορριμματοφόρα είναι παλιά»\n«Τα περισσότερα απορριμματοφόρα του Δήμου δυστυχώς είναι παλιά» ανέφερε ο Γιάννης Σγουρός – Πρόεδρος Εργαζομένων Δήμου Τήνου.\n«Αυτό το συγκεκριμένο όχημα, όπως και ένα άλλο, ήταν από τα πιο καινούρια και σε καλύτερη κατάσταση, απ΄ όλα τα υπόλοιπα. Βέβαια εγώ έμαθα χθες ότι είναι κοντά στην 15ετία το όχημα».\nΔείτε στο βίντεο παρακάτω τι δήλωσε η μητέρα του 24χρονου\nΠρωτομαγιά 2018: Αυτό που έκαναν στο Ναύπλιο δεν έχει γίνει ΠΟΤΕ στα χρονικά - Απίστευτες εικόνες\nΤραγωδία στην Τήνο - Τι αποκαλύπτει η μητέρα του τραυματία\nΤήνος: Θρήνος για τους δύο εργαζόμενους που έχασαν τη ζωή τους στο μοιραίο απορριμματοφόρο (pics)


Ποιους μάρτυρες προτείνουν τα κόμματα για Παπακωνσταντίνου - Newsbomb - Ειδησεις - News\nΠΟΛΙΤΙΚΗ 24/01/2013 23:06\nΠοιους μάρτυρες προτείνουν τα κόμματα για Παπακωνσταντίνου\nΟι πρώην πρωθυπουργοί Γιώργος Παπανδρέου και Λουκάς Παπαδήμος, ο πρόεδρος του ΠΑΣΟΚ Ευάγγελος Βενιζέλος, ο συνεργάτης του πρωθυπουργoύ Αντώνη Σαμαρά, Δημήτρης Κανελλόπουλος, που παρέλαβε από τον κ. Βενιζέλο και παρέδωσε στον επικεφαλής του ΣΔΟΕ Στ. Στασινόπουλο το «στικάκι», ο πρώην υπουργός του ΠΑΣΟΚ Γιάννης Ραγκούσης, η Ελένη Παπακωνσταντίνου εξαδέλφη του πρώην υπουργού Οικονομικών Γιώργου Παπακωνσταντίνου, ο νυν υπουργός Οικονομικών Γιάννης Στουρνάρας είναι μεταξύ άλλων μερικοί από τους μάρτυρες που τα κόμματα ζητούν να κληθούν να καταθέσουν στην Προανακριτική Επιτροπή.\nΟ ΣΥΡΙΖΑ προτείνει ακόμα, αν χρειαστεί η μαρτυρία τους, να καταθέσουν ο πρωθυπουργός Αντώνης Σαμαράς καθώς και η επικεφαλής του ΔΝΤ Κριστίν Λαγκάρντ. Σημειώνεται ότι ΔΗΜΑΡ και ΣΥΡΙΖΑ στις προτάσεις τους ζητούν την κλήτευση του Γιώργο Παπανδρέου και του Ευάγγελου Βενιζέλου. Από την πλευρά της η ΝΔ προτείνει τον Ευάγγελο Βενιζέλο όχι όμως τον Γιώργο Παπανδρέου.\nΝΔ και ΠΑΣΟΚ προτείνουν επίσης τον διευθυντή του γραφείου του προέδρου του ΣΥΡΙΖΑ Αλέξη Τσίπρα, Νίκου Παππά. Το ΠΑΣΟΚ προτείνει από τα πολιτικά πρόσωπα μόνο τον Γιώργο Παπακωνσταντίνου. Ωστόσο σύμφωνα με πληροφορίες ο βουλευτής και μέλος της Προανακριτικής Επιτροπής Παναγιώτης Ρήγας φέρεται να δήλωσε «δεν θα φέρω καμία αντίρρηση για να κληθούν να καταθέσουν οι κύριοι Βενιζέλος και Παπανδρέου». Ιδιαίτερα για τον κ. Βενιζέλο ανέφερε ότι «δεν υπάρχει καμία ενόχληση στο ΠΑΣΟΚ από την πρόταση για κλήτευση του Ευ Βενιζέλου».\nΑπό τους Ανεξάρτητους Έλληνες προτείνεται επίσης ο βουλευτής του Ελβετικού Κοινοβουλίου Ι. Ζησιάδης ενώ από την Χρυσή Αυγή ο πρώην υπουργός του ΠΑΣΟΚ και βουλευτής Μιχάλης Χρυσοχοίδης. Ειδικότερα, οι προτάσεις των κομμάτων συμπεριλαμβάνουν μεταξύ άλλων: ΝΔ: Γ Παπακωνσταντίνου, Ευάγγελος Βενιζέλος, τα στελέχη του ΣΥΡΙΖΑ Νίκος Παππάς και Παναγιώτης Σκουρλέτης, οι πρώην επικεφαλής του ΣΔΟΕ Γιάννης Καπελέρης και Γιάννης Διώτης καθώς και ο νυν Στ. Στασινόπουλος, ο δημοσιογράφος Κώστας Βαξεβάνης.


ΑΡΧΙΖΕΙ ΤΟ ΜΑΤΣ... - Ο παράξενος κόσμος του ποδοσφαίρου!: Όταν η Λίβερπουλ «σκότωσε» τη Ρεάλ\nΣτις 27 Μαΐου του 1981 η UEFA θέλοντας να γιορτάσει τα 25 χρόνια από τον πρώτο τελικό του Κυπέλλου Πρωταθλητριών διοργανώνει τον τελικό στο γήπεδο όπου είχε γίνει για πρώτη φορά το 1956. Στο «Παρκ ντε Πρενς » του Παρισιού η Λίβερπουλ, που είχε κατακτήσει το τρόπαιο δύο φορές τα τελευταία χρόνια (1977,1978) και η Ρεάλ Μαδρίτης που είχε να πάρει το Κύπελλο 15 χρόνια, μετά τη νίκη της επί της Παρτιζάν Βελιγραδίου το 1966, θα διεκδικούσαν το υψηλότερο σκαλί της Ευρώπης.\nΟι «κόκκινοι», ήταν μία ομάδα που είχε εμπειρία τελικών, καθώς οι μόνοι παίκτες που δεν ήταν στις δύο προηγούμενες κατακτήσεις ήταν ο αμυντικός, Άλαν Κένεντι, ο μέσος Σάμι Λι και ο επιθετικός Ντέιβιντ Τζόνσον. Αντίθετα οι ποδοσφαιριστές ες της «βασίλισσας» αντιμετώπιζαν κάτι πρωτόγνωρο.\nΟι Ισπανοί στην αρχή είχαν τον έλεγχο του παιχνιδιού και με τον Καμάτσο, μετά από πάσα του Χουανίτο έφτασαν πολύ κοντά στο γκολ, όμως η μπάλα κατέληξε άουτ.\nΗ ομάδα του Μερσεϊσάιντ απάντησε λίγο πριν λήξει το ημίχρονο όταν ο Νταλγκλίς βρήκε τον Σούνες αμαρκάριστο στην μεγάλη περιοχή το σουτ του οποίου απέκρουσε με διπλή προσπάθεια ο Αγκουστίν.\nΣτο δεύτερο ημίχρονο οι Μαδριλένοι προσπάθησαν να ανοίξουν το σκορ όταν ο Καμάτσο επιχείρησε να κρεμάσει τον Κλέμενς, ωστόσο η μπάλα πέρασε πάνω από το οριζόντιο δοκάρι. Τα τελευταία λεπτά ο έλεγχος του παιχνιδιού είχε περάσει στα χέρια των Άγγλων και με την υπογραφή των δύο Κένεντι έφτασαν στο γκολ και έγραψαν το τελικό 1-0. Ο Ρέι Κένεντι εκτέλεσε πλάγιο από αριστερά προς τον Άλαν Κένεντι και από πλάγια με ένα δυνατό σουτ έστειλε την μπάλα στα δίχτυα.\nΗ Λίβερπουλ κατέκτησε το Κύπελλο Πρωταθλητριών για τρίτη φορά τα τελευταία πέντε χρόνια. Και ο τεχνικός της ομάδας, Μπομπ Πέισλι με την τρίτη κατάκτηση έγραψε ιστορία, καθώς μέχρι σήμερα παραμένει ο μοναδικός προπονητής που έχει πανηγυρίσει τρεις φορές την κορυφαία διασυλλογική διοργάνωση.\n27 Μαΐου 1981 Λίβερπουλ - Ρεάλ Μαδρίτης 1-0\nΛΙΒΕΡΠΟΥΛ (Πέισλι): Κλέμενς, Νιλ, Τόμπσον, Χάνσεν, Αλαν Κένεντι, Λι, ΜακΝτέρμοτ, Σούνες, Ρέι Κένεντι, Νταλγκλίς(85΄ Κέιζ), Τζόνστον\nΕτικέτες Κύπελλο Πρωταθλητριών, Λίβερπουλ, Ρεαλ Μαδρίτης, Retro


ΚΛΕΦΤΕΣ ΜΑΤΙΕΣ: 2010\nPosted by Venea at 20:09 30 comments:\nΑυτό το τραγουδάκι έχω να το ακούσω πάνω από χρόνο αλλά από το πρωί που ξύπνησα το σιγομουρμουρίζω συνεχώς!! Ποιός ξέρει τι συμβαίνει στο μυαλό μου όσο κοιμάμαι...\nΚαι για να είμαι σωστή, να πω πως είναι μελοποιημένο ποίημα του Μανώλη Αναγνωστάκη, σε μουσική του Δημήτρη Παπαδημητρίου και πρώτη εκτέλεση του Γεράσιμου Ανδρεάτου!\nΚαι έχει ίσως έναν από τους πιο αγαπημένους μου στίχους...\n"Όλα όλα και τ'άλογά μου θα στα δώσω, Όλα Όλα..."\nPosted by Venea at 22:22 24 comments:\nΚάθε τέλος του χρόνου συνήθως κάνω την αυτοκριτική μου, τώρα όμως νοιώθω πως πρέπει να γίνει νωρίτερα.\nΚυκλοθυμική: Μεγάλη Μείωση\nΕυκολόπιστη: Μεγάλη Μείωση\nΜε λίγα λόγια πρέπει να μειώσω τα χαρακτηριστικά μου και κατά συνέπεια τον εαυτό μου στο μισό για να πούμε πως είμαι "εντάξει".\nΠολύ δουλειά και καθόλου διάθεση...\nPosted by Venea at 22:50 16 comments:\nPosted by Venea at 23:31 6 comments:\nΤι είναι Φιλία και τι αριθμό θα δίναμε αν κάποιος μας ρώταγε πόσους φίλους έχουμε?\nΠόσες φορές μπερδεύουμε την Φιλία με την παρέα? και τους Φίλους με τους γνωστούς?\nΠόσοι από αυτούς είναι πραγματικοί Φίλοι?\nΠόσοι από αυτούς στις δυσκολίες είναι δίπλα μας? Γιατί στα έυκολα και στα ευχάριστα είναι όλοι κοντά μας,στα δύσκολα όμως?\nΠόσοι είναι αυτοί που θα χαλάσουν την ζαχαρένια τους για να είναι κοντά μας?\nΑς αφαιρέσουμε λοιπόν αυτούς!\nΚαι ας αφαιρέσουμε και τους φίλους-φίδια που οι περισσότεροι έχουμε αλλά κρατάμε κοντά μας για να νομίζουμε πως έχουμε το πάνω χέρι!\nΠοσοι μένουν?? Μάλλον Λίγοι! Ελάχιστοι ίσως!\nΓια μένα λοιπόν...\nΦίλος είναι αυτός που οταν τον χρειάζεσαι είναι παντα δίπλα σου χωρίς πολλές σκέψεις.\nΦίλος είναι αυτός που σου προσφέρει την βοήθεια του και τη συμβουλή του πριν εσύ καν σκεφτείς να τη ζητήσεις.\nΦίλος είναι αυτός που όταν έχεις τις μαύρες σου θα έρθει ότι ώρα και να είναι να σου φέρει μια σοκολάτα και να σε κάνει μια ζεστή αγκαλιά.\nΦίλος είναι αυτός που όταν κλαίς θα σου προσφέρει τον ώμο του να ακουμπίσεις και το μανίκι του για να σκουπίσεις την μύτη σου.\nΦίλος είναι αυτός που δεν σε πουλάει για τίποτα και για κανέναν.\nΑφιερωμένο λοιπόν σε ΦΙΛΟΥΣ\nPosted by Venea at 23:32 17 comments:\n1. Η έλειψη αυτονομίας π.χ. η εξάρτηση από τους γονείς\n2. Η παθολογική ανάγκη του οργανισμού για κάποια ουσία π.χ. η εξάρτηση από το τσιγάρο\nΌλοι καταλαβάινουμε πόσο κακό μπορεί να μας προκαλέσει μια εξάρτηση. Εξάρτηση από το ποτό, το τσιγάρο, τα ναρκωτικά...\nΤι γίνεται όμως με τη συναισθηματική εξάρτηση ??\nΓιατί δεν καταλάβουμε πόσο άσχημο είναι να εξαρτώμαστε συναισθηματικά από άλλους? Και αν το καταλαβαίνουμε γιατί είναι τόσο δύσκολο να κάνουμε κάτι??\nΜια λέξη από τα άτομα που έχουμε γύρω μας και η διάθεση φτιάχνει, άλλη μία και πέφτει στα τάρταρα. Δεν είναι λίγο άσχημο αυτό?\nΑπό την άλλη φυσικά είναι λογικό! Τα άτομα που βρίσκονται δίπλα μας είναι τα άτομα που έχουμε επιλέξει να είναι, που αγαπάμε και έχουμε σε εκτίμηση, που σεβόμαστε την άποψή τους! Άρα είναι λογικό να μας επηρεάζουν, αλλιώς θα μας ήταν αδιάφοροι!!\nΤο θέμα είναι λοιπόν να βρούμε τα όρια! Που βρίσκονται όμως?? Γιατι καιρό τα ψάχνω...\nPosted by Venea at 21:03 10 comments:\nPosted by Venea at 22:45 11 comments:\nΠόσες φορές έχουμε ζητήσει συγγνώμη?\nΠόσες φορές την εννοούσαμε πραγματικά και πόσες φορές την είπαμε απλά για να την πούμε;\nΣε πόσες απ' αυτές το λάθος ήταν δικό μας και σε πόσες απλά αποφασίσαμε να αναλάβουμε την ευθύνη ξένων πράξεων?\nΌλοι νομίζω έχουμε σε ένα βαθμό την τάση να ζητάμε συγγνώμη απλά και μόνο για να ηρεμήσουμε λίγο τα πράγματα, για να χαλαρώσουμε το κλίμα, για να ξεχαστεί το θέμα ή απλά να προσπεραστεί και για να συνεχίσουμε να ζούμε στην αυταπάτη πως τίποτα δεν συνέβη και κανείς δεν ενοχλήθηκε!!! Και τις περισσότερες φορές φυσικά έχει αποτέλεσμα!!!\nΕσύ ζητάς συγνώμη χωρίς να φταις, ο άλλος τονώνει τον εγωισμό του και δέχεται την "λευκή" σου συγνώμη, εσύ δέχεσαι την "λευκή" του συγχώρεση, το παραμύθι συνεχίζεται και όλοι ζούμε καλά και οι άλλοι ακόμα καλύτερα!\nΤελικά και αυτή η λέξη έχει χάσει τη σημασία της; Ή απλά εμείς την παραφράσαμε για να έχουμε το κεφάλι μας ήσυχο και να νομίζουμε πως κοιμόμαστε ήρεμοι τα βράδια;\nPosted by Venea at 15:31 4 comments:\nκρυφό, απόρρητο, κάτι που δεν πρέπει να γίνει γνωστό\nΤι ακριβώς είναι ένα μυστικό?\nΚάτι που έχει συμβεί στη ζωή μας και δεν θέλουμε να μοιραστούμε με κανένα άλλο?\nΚάτι που αισθανόμαστε αλλά ντρεπόμαστε να πούμε?\nΚάτι που "δίνουμε" στον άλλον για να μας το φυλάξει?\nΚάτι πολύτιμο που θέλουμε να κρατήσουμε μόνο για τον εαυτό μας?\nΚάτι που θέλουμε τόσο να φωνάξουμε και δεν μπορούμε?\nΤο σίγουρο πάντως είναι πως πρέπει να φαινόμαστε άξιοι της εμπιστοσύνης που μας δείχνει κάποιος και να γινόματε οι καλύτεροι φύλακες των σκέψεών του.\nΕίναι υπέροχο να ξέρεις πως κάποιος σε εμπιστεύεται και μοιράζεται πράγματα και σκέψεις μαζί σου! :)\nPosted by Venea at 22:11 2 comments:\nΨέμα είναι μια πρόταση που λέγεται από κάποιον με σκοπό να πείσει το κοινό του ότι είναι αληθής, ενώ ο ίδιος συνειδητά γνωρίζει (ή πιστεύει) ότι η πρόταση είναι αναληθής!\nΓια να δούμε τι μπορούμε να μάθουμε για τα ψέματα!!!\nΥπάρχουν τα λευκά, τα μαύρα ψέματα και πολλές αποχρώσεις γκρι ψεμάτων.\nΑλλά κάποια ψέματα δικαιολογούνται;;\nΨέματα από ευγένεια;\nΨέματα για διατήρηση της αξιοπρέπειας;\nΨέματα για να μην πληγώσουμε κάποιον;\nΜάλλον όλοι είμαστε λίγο ψεύτες τελικά!!\nPosted by Venea at 21:01 5 comments:\nΧάθηκα λιγοστοί μου αναγνώστες αλλά τι να κάνω η γυναίκα.....\nΤούλια, νυφικά, κορδέλες, κουφέτα....Για γάμο το πήγαινα...καρναβάλι κατέληξε αλλά δεν πειράζει!\nΕίχε Πλάκα! :))\nΤώρα ακολουθεί ξεκούραση κι επιστροφή στους καθημερινούς μας ρυθμούς!\nΥπόσχομαι να μην ξαναλείψω τόσο πολύ από το Βlogακι μου και να καταφέρω κάποια στιγμή να του δώσω την μορφή που εξ' αρχής είχα φανταστεί!!\nΣας αφήνω με ένα τραγουδάκι:\nPosted by Venea at 17:26 6 comments:


Πακέτο θετικών μέτρων από το νέο έτος: «Ανάσα» για νοικοκυριά, επιχειρήσεις και ιδιοκτήτες ακινήτων – Money Press\nHome»Ειδήσεις»Πακέτο θετικών μέτρων από το νέο έτος: «Ανάσα» για νοικοκυριά, επιχειρήσεις και ιδιοκτήτες ακινήτων\n30 Δεκεμβρίου, 2019 Δεν υπάρχουν Σχόλια4 Mins Read\nΦορολογική ανάσα σε νοικοκυριά, επιχειρήσεις και ιδιοκτήτες ακινήτων έρχεται από 1/1/2020 χάρη σε 16 αλλαγές που ενεργοποιούνται με τη νέα χρονιά.\nΕιδικότερα, από την Πρωτοχρονιά μειώνεται η μηνιαία παρακράτηση στις αποδοχές και στις συντάξεις, αναστέλλεται ο ΦΠΑ στην οικοδομή, καταργείται η εισφορά αλληλεγγύης για αναπήρους, ενώ τίθενται σε ισχύ κίνητρα για την προσέλκυση επενδύσεων.\nΣύμφωνα με την «Καθημερινή» οι 16 αλλαγές είναι:\n1. Αλλαγές στην κλίμακα φορολογίας των εισοδημάτων από μισθούς, συντάξεις, επιχειρηματικές δραστηριότητες και αγροτικές εκμεταλλεύσεις, καθώς ο εισαγωγικός φορολογικός συντελεστής μειώνεται από 22% στο 9% για τα πρώτα 10.000 ευρώ του ετήσιου εισοδήματος.\nΟ επόμενος συντελεστής, που αντιστοιχεί στο τμήμα του εισοδήματος από τα 20.000,01 έως τα 30.000 ευρώ, περιορίζεται από το 29% στο 28%, ενώ από τα 30.000,01 έως τα 40.000 ευρώ ο συντελεστής διαμορφώνεται από το 37% στο 36%.\nΓια τα εισοδήματα πάνω από τα 40.000 ευρώ ο συντελεστής μειώνεται κατά μία ποσοστιαία μονάδα, από το 45% στο 44%. Η ετήσια έκπτωση φόρου που παρέχεται για τα εισοδήματα από μισθούς και συντάξεις και για τα κέρδη από αγροτικές δραστηριότητες για τους κατ’ επάγγελμα αγρότες διαμορφώνεται ως εξής:\n• Από 1.900 σε 777 ευρώ για κάθε φορολογούμενο χωρίς εξαρτώμενα τέκνα.\n• Από 1.950 σε 810 ευρώ για κάθε φορολογούμενο με ένα εξαρτώμενο τέκνο.\n• Από 2.000 σε 900 ευρώ για κάθε φορολογούμενο με δύο εξαρτώμενα τέκνα.\n• Από 2.100 σε 1.120 ευρώ για κάθε φορολογούμενο με τρία εξαρτώμενα τέκνα.\n• Από 2.100 σε 1.340 ευρώ για κάθε φορολογούμενο με τέσσερα εξαρτώμενα τέκνα.\n• Από 2.100 σε 1.560 ευρώ για κάθε φορολογούμενο με πέντε εξαρτώμενα τέκνα. Σημειώνεται ότι η έκπτωση φόρου περιορίζεται κατά 20 ευρώ για κάθε 1.000 ευρώ ετήσιου εισοδήματος πάνω από τις 12.000 ευρώ για μισθωτούς, συνταξιούχους και κατ’ επάγγελμα αγρότες.\n2. Μείωση του συντελεστή φορολογίας εισοδήματος για τις εταιρείες και τα λοιπά νομικά πρόσωπα από το 28% στο 24%. Η μείωση αφορά τα κέρδη του 2019 που θα φορολογηθούν το 2020.\n3. Μείωση του φόρου στα μερίσματα από το 10% στο 5%, από τη χρήση του 2019. Στην περίπτωση διανομής μερίσματος ο μειωμένος φόρος μπορεί να καταβληθεί έως τις 31-12-2020.\n4. Μείωση του φορολογικού συντελεστή στο 10% για όλα τα αγροτικά συνεργατικά σχήματα.\n5. Αναστολή της επιβολής ΦΠΑ 24% στις μεταβιβάσεις νεόδμητων κτισμάτων από οικοδομικές και κατασκευαστικές επιχειρήσεις προς ιδιώτες αγοραστές. Η αναστολή προβλέπεται να ισχύσει για τρία χρόνια, από το 2020 έως το 2022. Με την κίνηση αυτή περισσότερα από 100.000 αδιάθετα ακίνητα βγαίνουν στην αγορά με χαμηλότερη τιμή.\n6. Αναστολή του φόρου υπεραξίας επί του κέρδους αγοραπωλησίας ακινήτων για τα επόμενα τρία χρόνια, από το 2020 έως το 2022.\n7. Εκπτωση φόρου ίση με το 40% της δαπάνης για την παροχή υπηρεσιών ενεργειακής λειτουργικής και αισθητικής αναβάθμισης κτιρίων και μέχρι ποσού 16.000 ευρώ. Η έκπτωση θα παρέχεται για τα εισοδήματα των ετών 2020-2022. Σε κάθε περίπτωση, το ποσό της έκπτωσης θα κατανέμεται στα επόμενα τέσσερα έτη.\n8. Μετάταξη του συντελεστή ΦΠΑ στο 13% από 24% που είναι σήμερα για τα είδη πρώτης ανάγκης που απευθύνονται στη βρεφική ηλικία.\n9. Μετάταξη του συντελεστή ΦΠΑ στο 13% από 24% για τα κράνη μοτοσικλετιστών και τα παιδικά καθίσματα αυτοκινήτων.\n10. Νέα «πάγια ρύθμιση» οφειλών προς τη φορολογική διοίκηση. Ολες οι αρρύθμιστες οφειλές μπορούν να αποπληρωθούν σε 24 ή 48 δόσεις, ανάλογα με το είδος της οφειλής.\nΣυγκεκριμένα, οι 24 δόσεις αφορούν τακτικές οφειλές, όπως ο φόρος εισοδήματος και ο ΕΝΦΙΑ, και οι 48 δόσεις αφορούν έκτακτες οφειλές, όπως ο φόρος κληρονομιάς. Στη ρύθμιση υπάγεται υποχρεωτικά το σύνολο των βεβαιωμένων και ληξιπρόθεσμων οφειλών στις δημόσιες οικονομικές υπηρεσίες, στα ελεγκτικά κέντρα και στα τελωνεία, ενώ μπορούν να υπαχθούν, έπειτα από επιλογή του οφειλέτη, και βεβαιωμένες και ληξιπρόθεσμες οφειλές που τελούν σε διοικητική ή δικαστική αναστολή.\n11. Κατάργηση της ειδικής εισφοράς αλληλεγγύης για τα άτομα με αναπηρία 80% και άνω.\n12. Κατάργηση του φόρου πολυτελούς διαβίωσης για τα Ι.Χ. αυτοκίνητα που χρησιμοποιούν πολύτεκνοι με ανήλικα άγαμα τέκνα.\n13. Κίνητρα για τη μεταφορά της φορολογικής κατοικίας στην Ελλάδα σε φυσικά πρόσωπα που επιθυμούν να επενδύσουν ποσά άνω των 500.000 ευρώ. Οσοι μεταφέρουν τη φορολογική έδρα τους στην Ελλάδα θα τύwχουν σημαντικών φορολογικών εκπτώσεων για το παγκόσμιο εισόδημά τους, το οποίο, ανεξαρτήτως του ύψους του, θα φορολογείται με το ποσό των 100.000 ευρώ και 20.000 ευρώ για κάθε μέλος της οικογένειάς τους.\nΣυγκεκριμένα, όσοι μεταφέρουν τη φορολογική κατοικία τους στην Ελλάδα θα πρέπει εντός τριετίας να πραγματοποιήσουν επενδύσεις ύψους 500.000 ευρώ.\n14. Απαλλαγή νομικών προσώπων που είναι φορολογικοί κάτοικοι Ελλάδας από τον φόρο υπεραξίας μεταβίβασης τίτλων συμμετοχής.\n15. Απαλλαγή από τον φόρο εισοδήματος και την εισφορά αλληλεγγύης των τόκων εταιρικών ομολόγων εισηγμένων σε οργανωμένη αγορά.\n16. Εφάπαξ διαγραφή οφειλών φυσικών και νομικών προσώπων συνολικής αξίας έως 10 ευρώ ανά φορολογούμενο.\nPrevious ArticleΠληρωμή τελών κυκλοφορίας/ΕΝΦΙΑ στα καταστήματα ΟΠΑΠ μέχρι αργά το βράδυ– Αποφύγετε τις ουρές\nNext Article Πόσα θα είχατε σήμερα αν είχατε επενδύσει €10.000 την Πρωτοχρονιά του 2019 στα παρακάτω


Γιάννης Μπαλάφας: Η αυτοδιοίκηση και οι δύο λογικές της αριστεράς\nΕίναι παράδοξο! Όμως, κάποιες φορές, συμβαίνει κι αυτό. Ανεξάρτητα, ή και αντίθετα, από προθέσεις, κάτι που γράφεται, μια δήλωση, σε οδηγεί στο "κλειδί" που μπορεί να ερμηνεύει ικανοποιητικά σημαντικές πλευρές της πολιτικής συγκυρίας και όχι μόνο. Το έναυσμα το έδωσε μια τοποθέτηση της γ.γ. της Κ.Ε. του ΚΚΕ Αλέκας Παπαρήγα σε πρόσφατη συνέντευξή της ("ΤΑ ΝΕΑ", 05/09/2005). Σε ερώτηση για τη "μοναξιά" του ΚΚΕ, η γ.γ. απαντά: "Υπάρχουν δυνάμεις με τις οποίες θα συνεργαστούμε για να χτυπηθεί η πολιτική του ΠΑΣΟΚ και της Ν.Δ. και ο ίδιος ο θεσμός της Τοπικής Αυτοδιοίκησης (Τ.Α.), με την έννοια ότι έχει εξελιχθεί σ’ έναν αντιδραστικό θεσμό. [...] να ανοίξει η συζήτηση, ποιος θεσμός τοπικής λαϊκής εξουσίας βοηθάει στην επίλυση των προβλημάτων".\nΑπό την πλευρά μου, πέρα από την ωμότητα του χαρακτηρισμού και επειδή αυτή η άποψη κυκλοφορεί "ηπιότερα" και εκτός ΚΚΕ, οδηγούμαι σε δύο προσεγγίσεις, κατ’ αρχήν για την Τ.Α. και στη συνέχεια για την Αριστερά γενικότερα:\n1. Τι είναι, λοιπόν, η Τ.Α.; Ποια είναι τα πραγματικά διλήμματα, μπροστά στις εκλογές στους δήμους και τις νομαρχίες το 2006; Ορισμένοι επιμένουν ότι το διακύβευμα σ’ αυτές τις εκλογές είναι αν θα συνάψει η Αριστερά συνεργασίες ή αν θα εμφανιστεί με αυτόνομα ψηφοδέλτια. Πρόκειται για στρέβλωση της πραγματικότητας.\nΓια την Αριστερά το αφετηριακό ζήτημα είναι πώς αντιμετωπίζει το θεσμό της Τ.Α., αν βλέπει και ποιες δυνατότητες μέσα από την Τ.Α. Και εδώ συγκρούονται δύο λογικές:\n- Η μία λογική υποστηρίζει ότι σε συνθήκες νεοφιλελεύθερου καπιταλισμού η Τ.Α., ως θεσμός, έχει αλωθεί από την ανεξέλεγκτη λειτουργία της αγοράς. Οι δήμοι και οι νομαρχίες υλοποιούν, όλο και περισσότερο, νεοφιλελεύθερες πολιτικές, μετατρέπονται σε εξάρτημα της κρατικής εξουσίας. Επομένως, έχει συρρικνωθεί, έχει σχεδόν ακυρωθεί η δυνατότητα της Τ.Α. να παίξει το ρόλο μιας τοπικής εξουσίας, που βρίσκεται κοντά στον πολίτη. Και αυτό ανεξάρτητα από συσχετισμούς, πρόσωπα και πολιτικές που προτείνονται.\n- Η δεύτερη λογική, που θεωρεί την Τ.Α. ως ένα θεσμό άσκησης εξουσίας, υποστηρίζει ότι οι πολιτικές που υλοποιούνται εξαρτώνται αποφασιστικά από τους συσχετισμούς που αποτυπώνονται στα όργανα και από τα πρόσωπα που στελεχώνουν τα όργανα αυτά. Η ιστορία της Τ.Α. καταδεικνύει ότι η Αριστερά και οι άνθρωποί της στο χώρο της Τ.Α. έχουν διαχρονικά και δημιουργικά αξιοποιήσει τα εν δυνάμει ατού της Τ.Α., όπως είναι η αποκέντρωση και η ανθρωπινότερη κλίμακα και έχουν δώσει θετικά δείγματα γραφής. Έχουν αξιοποιήσει τους ευνοϊκότερους συσχετισμούς που διαμορφώνονται στην Τ.Α. για να συμβάλουν στη βελτίωση της ζωής των πολιτών. Αυτό είναι τελικά το ζητούμενο!;\nΑνάμεσα στις δύο αυτές λογικές, τη μια που στην ουσία "χαρίζει" δήμους και νομαρχίες στις κυρίαρχες δυνάμεις και σ’ αυτήν που το παλεύει, η σύγχρονη Αριστερά οφείλει να κάνει τις επιλογές της.\n2. Οι δύο λογικές που εκδηλώνονται στα ζητήματα της Τ.Α. αποτελούν έκφραση των δύο λογικών - εκδοχών που συνυπάρχουν, αλλά και αντιπαρατίθενται, γενικότερα, και στην Αριστερά της εποχής μας. Αναφερόμαστε στις παραδοσιακές λογικές από τη μια πλευρά και στις σύγχρονες - ανανεωτικές λογικές από την άλλη.\nΗ σύγχρονη Αριστερά δεν μπορεί να θεωρεί αιώνια την παρούσα τάξη πραγμάτων, το "σύστημα".\nΗ διαδικασία υπέρβασης της νεοφιλελεύθερης παγκοσμιοποίησης, προς μια εναλλακτική παγκοσμιοποίηση, δεν θα προκύψει αφού πρώτα συγκεντρώσουμε δυνάμεις και αλλάξουμε συνολικά τους συσχετισμούς, για να "ανατρέψουμε" ό,τι υπάρχει και να δημιουργήσουμε την "τέλεια" κοινωνία.\n- Η σύγχρονη αριστερή ανανεωτική λογική δεν προσβλέπει σε μια "άλλη" κοινωνία πέραν του κόσμου τούτου. Αγωνίζεται μέσα στην κοινωνία, αντιστέκεται στις κυριαρχούσες πολιτικές, αξιοποιεί τις αντιφάσεις τους. Καταθέτει εναλλακτικές προτάσεις και ένα συνολικό εναλλακτικό πολιτικό σχέδιο και πρόγραμμα. Θέλει να συμβάλει στη διαμόρφωση μιας κοινωνικής και πολιτικής πλειοψηφίας, για να ψηφιστεί από το λαό και να εφαρμοστεί στην πράξη ένα συνεκτικό σύνολο στόχων και μέτρων, με όλο και πιο έντονα τα στοιχεία της δημοκρατίας, της κοινωνικής αλληλεγγύης και της οικολογικής εμβάθυνσης.\nΠροωθείται έτσι μια εναλλακτική οργάνωση της κοινωνίας, μια δημοκρατική - σοσιαλιστική οργάνωση. Μπορούμε να μιλάμε για σοσιαλισμό με ελευθερία και δημοκρατία. Χωρίς ενδιάμεσα στάδια, μεταβατικές φάσεις και τελικούς σκοπούς.\nΥπέρβαση της νεοφιλελεύθερης καπιταλιστικής τάξης πραγμάτων και δημοκρατικός σοσιαλισμός σημαίνει συνεχής επέκταση των δημοκρατικών αρχών σε ολοένα διευρυνόμενους κοινωνικούς χώρους, σημαίνει συνεχή εμπλουτισμό και ριζοσπαστικοποίηση της δημοκρατικής παράδοσης της νεωτερικότητας.


ΣΥΛΛΟΓΟΣ ΔΑΜΟΥΛΙΑΝΑΔΩΝ "Η ΠΛΑΓΙΑ": ΤΟ Δ.Σ. ΣΑΣ ΕΝΗΜΕΡΩΝΕΙ\nΤΟ Δ.Σ. ΣΑΣ ΕΝΗΜΕΡΩΝΕΙ\nΤη Δευτέρα 7/4 συνεδρίασε το Δ.Σ. του Συλλόγου με θέμα τον προγραμματισμό των πολιτιστικών εκδηλώσεων του καλοκαιριού.\n1. Επειδή φέτος συμπληρώνονται 150 Χρόνια από την Ένωση της Επτανήσου με την Ελλάδα (1864-2014) το Συμβούλιο ομόφωνα αποφάσισε η κεντρική εκδήλωσή του να είναι ένα αφιέρωμα στο ιστορικό αυτό γεγονός και τον αγώνα που έδωσαν οι Επτανήσιοι ενάντια στους Δυτικούς κατακτητές, για να ενωθούν με την Ελλάδα.\nΤην κεντρική αυτή εκδήλωση θα πλαισιώσουν και άλλες θεματικές εκδηλώσεις.\n2. Για την οικονομική ενίσχυση του ταμείου του Συλλόγου κυκλοφόρησε λαχνούς των 2 ευρώ. Σκοπό έχει να διαθέσει τα χρήματα που θα συγκεντρώσει στην ενίσχυση των πολιτιστικών υποδομών του χωριού μας. (ιατρείο, βιβλιοθήκη, σχολείο ( ως πολιτιστικό κέντρο)....\nΤο δώρο της λαχειοφόρου είναι ένα LAPTOP αξίας 600 ευρώ.\nΘα κερδίσουν τα 3 τελευταία νούμερα του πρώτου αριθμού του λαϊκού λαχείου της κλήρωσης που θα γίνει στις\nΤους λαχνούς διαθέτουν όλα τα μέλη του Δ.Σ.\n3. Η Αδελφότητα του Πειραιά θα γιορτάσει τα 15ο χρόνια από την Ένωση στις 4 Μαΐου, Κυριακή και ώρα 20:00 μ.μ. στο Δημοτικό Θέατρο Πειραιά. Παρουσιάζει την ιστορία των νησιών μας από τη Ρωμαϊκή εποχή έως το 1864, με μουσική, εικόνα και αφήγηση.\nΗ είσοδος στο θέατρο θα γίνεται μόνο με προσκλήσεις που θα διατεθούν από την Αδελφότητα δωρεάν. Για κρατήσεις προσκλήσεων μπορείτε να επικοινωνήσετε με τη γραμματέα του Συλλόγου μας, τη Γεωργία Ζαφειράτου, το συντομότερον λόγω περιορισμένου αριθμού.\nΤο Δ.Σ. εύχεται σε όλα τα μέλη του, τους συγχωριανούς και τους φίλους του ΚΑΛΟ ΠΑΣΧΑ, ΚΑΛΗ ΑΝΑΣΤΑΣΗ.\nΣας αφιερώνουμε τη ρίμνα του Βασίλη που με γλαφυρότητα παρουσιάζει τα έθιμα των ημερών της Μεγάλης Εβδομάδας.\nΠ Α Σ Χ Α 2 0 1 3\nΤο νέο το συμβούλιο ήρθε με αποφάσεις,\nθέλουν να κάνουνε δουλειά και άντε να τους μάσεις.\nΓια να γιορτάσουν τη Λαμπρή σκαλίζουν παραδόσεις,\nτα θέλουν όλα τέλεια και δεν κάνουν εκπτώσεις.\nΘυμήθηκαν που ‘ταν παιδιά και λέγανε τα «ΠΑΘΗ»,\nθυμήθηκαν το «ΛΑΖΑΡΟ», τ’ αυγά μες το καλάθι,\nκουλούρια, μουστοκούλουρα και το πενηνταράκι,\nπου κι αραιά καμιά δραχμή στο παιδικό χεράκι.\nΜε το δικό τους σύλλογο ήθελαν μονοτάρου,\nνα βγούνε τσάρκα στο χωριό Σαββάτο του Λαζάρου.\nΦτιάξαν σταυρό, τον σκέπαζε πολύχρωμο μαντήλι,\nδέσαν λουλούδια στην κορφή, βιολέτες του Απρίλη.\nΡίξαν κορδέλες πάνουθε, του κρέμασαν γραβάτες\nκι αμοληθήκανε πρωί μες του χωριού τις στράτες.\nΤον εκρατούσαν εναλλάξ, Άννα , Χαριτωμένη,\nη Μαριολένη ακολουθεί αλλά δεν επεμβαίνει.\nΜπροστά πηγαίναν τρέχοντας πεντέξι πιτσιρίκια,\nλες για να προλαβαίνουνε να δώσουν τα σκαρίκια.\nΜπήκαν σε σπίτια και αυλές, φτάσαν στον Ξενοφώντα,\nεκείνος φτερνιζότανε, είχε αρπάξει πόντα.\nΞεκίνησαν όλοι μαζί το Λάζαρο να πούνε,\nνα δώσει και να πάρουνε και να του ευχηθούνε.\n« Ο ΛΑΖΑΡΟΣ »\nήρθε και η εορτή μεγάλη και Αγία.\nΟ Λάζαρος μας προσκαλεί σήμερα και ορίζει,\nτα θαύματα του Ιησού, αυτά να διηγήσει.\nΤο πρώτο θαύμα του Χριστού ήταν στη Γαλιλαία,\nπου ‘κανε το νερό κρασί κι όλοι το θαύμα λέαν.\nΔεύτερο θαύμα του Χριστού ήταν στον Ιορδάνη,\nπου έλαβε το βάπτισμα από τον Αϊ Γιάννη.\nΤο τρίτο και καλλίτερο ήταν το ιδικό μας,\nπ’ ανάστησε το Λάζαρο, αυτόν τον αδερφό μας.\nΤρείς ημέρες τον θρηνούσαν\nκίνησε ο Χριστός για να ‘ρτει.\nέξω απ’ τη Βηθανία\nκαι μπροστά του γονατεί\n-Εάν ήσουν δω Χριστέ μου\nδε θα πέθαινε ο αδερφός μου.\n-Τον τάφο να μου δείξετε κι αμέσως κει πηγαίνω,\nτραπέζια να ετοιμάσετε κι εγώ τον ανασταίνω.\nΕπήγαν και του δείξανε τον τάφο του Λαζάρου\nκαι είπε και εκύλησαν την πέτρα που χε πάνου.\n-Δεύρω έξω Λάζαρε μου,\nφίλε μου αγαπητέ μου.\nτης καρδίας, τα χειλέων\nΤο θαύμα το ακούσατε που το τραγούδι ελάλει,\nτου χρόνου να ‘μαστε καλά να ξαναρθούμε πάλι.\nΣε τούτο σπίτι τ’ αψηλό, πέτρα να μη ραΐσει\nΣας πήραμε τον κόκορα, θέλουμε και την κότα,\nδώστε το παραδάκι μας να πάμε σ’ άλλη πόρτα».\nΣυνέχισαν να ψέλνουνε το Λάζαρο στα σπίτια\nκι αν δεν τους φτάσει το πρωί θα κάνουνε ξενύχτια.\nΠρόεδρος, αντιπρόεδρος, το χουν ξεκαθαρίσει,\nΓεράσιμος το δήλωσε, Λευτέρης δε χαρίζει.\nΠρέπει σε όλο το χωριό να ακουστούν «Τα Πάθη»,\nνα ακουστεί «Ο Λάζαρος» κι οι δυο δε θέλουν λάθη.\nΞημέρωσε Παρασκευή, Αγία και Μεγάλη,\nσυννεφιασμένη και μουντή ήταν και φέτος πάλι.\nΞύπνησαν όλες τους πρωί, δεν καλοκοιμηθήκαν\nκαι άλλο έθιμο παλιό για φέτος θυμηθήκαν.\nΨάχνουν το κείμενο σωστό, μήπως και κάνουν λάθη\nκαι πήραν την απόφαση να ψάλουνε «Τα Πάθη».\nΦτιάξανε ξύλινο σταυρό, πάνω μαύρο μαντήλι,\nβιολέτες τον στολίσανε, τον δώσαν στο Βασίλη.\nΔεξιά η Άννα πήγαινε, ζερβά η Χαριτωμένη\nκαι πάρα πίσω ‘ρχότανε μόνη, η Μαριολένη.\n( Ο Νίκος τους εκοίταζε και τους φωτογραφίζει\nκαι ανοιχτά τους δήλωσε πως τους ξαναψηφίζει.\nΟ Στέφανος ήταν απών, θα ‘ρθει τον άλλο μήνα,\nθυμότανε επέρυσι που ‘πιασε αθερίνα.\nΜισό κιλό δε θα ‘τανε το ψάρι όλο κι όλο\nμα κείνος εκαμάρωνε όπως ψαράς στο μόλο.\nΣτήθηκε όμορφη βραδιά με δύο μικρά πιάτα\nκαι το μενού συμπλήρωσε μια πατατοσαλάτα ).\nΦορούσαν μαύρη φορεσιά, βλέμμα κατεβασμένο\nκαι τριγυρνούσαν στο χωριό που ήταν ασπρισμένο.\nΗ Μαριολένη κράταγε καλάθι στο ‘να χέρι,\nτ’ αυγά που τους φιλεύανε για να τα μεταφέρει.\nΗ Άννα τσάντα πάνινη να βάζει τα κουλούρια,\nΧαριτωμένη μάζευε για το Χριστό λουλούδια.\nΌποιος τους έδινε ευρώ, το ‘παιρνε ο Βασίλης\nκαι το ‘βλεπε σαν τη βροχή που θέλει ο Απρίλης.\nΤαμίας μες το σύλλογο κι έπρεπε να φροντίζει,\nκαλά τα αυγοκούλουρα μα το ευρώ αξίζει.\nΣε κάθε σπίτι λέγανε για του Χριστού τα πάθη\nκαι το αφήναν και γραφτό και άλλος να το μάθει.\n«Κάτω στα Ιεροσόλυμα και στου Χριστού τον Τάφο,\nΟι ρίζες ήταν ο Χριστός, τα φύλλα οι Αγγέλοι\nκαι ‘κείνα τ’ αποκλώναρα ήταν οι μάρτυρες του,\nΣήμερα άγγελοι, αρχάγγελοι, όλοι μαυροφορούνε.\nΟι άνομοι και τα σκυλιά κι οι τρισκαταραμένοι,\nΟ Κύριος, ηθέλησε να μπει σε περιβόλι,\nνα λάβει δείπνο μυστικό που θα τον λάβουν όλοι.\nΗ Παναγιά, η Δέσποινα, καθόταν μοναχή της,\n-Πάψε Κυρά τις προσευχές, πάψε και τις μετάνοιες,\nτο Γιο σου τον επιάσανε και σαν ληστή τον πάνε\nκαι στου Πιλάτου τις αυλές, εκεί τον τυρανάνε.\n-Καλχά – Καλχά, φτιάξτε καρφιά, φτιάξτε τρία περόνια.\nΕκείνος ο παράνομος, βαράει και φτιάχνει πέντε.\n-Συ Φαραώ που τα ‘φτιαξες, εσύ να μας διδάξεις.\n-Τα δυο βάλτε στα χέρια του και τ’ άλλα δυο στα πόδια,\nνα χύσει αίμα και νερό, να λιγωθεί η καρδιά του.\nΗ Παναγιά σαν τ’ άκουσε έπεσε και λιγώθει,\nζητά μαχαίρι να σφαεί, φωτιά να πέσει μέσα,\nζητά γκρεμό να γκρεμιστεί για τον μονογενή της.\n-Όσοι αγαπάτε τον Χριστό κι όσοι τον προσκυνάτε,\nόλοι να μ’ ακλουθήσετε να με παρηγοράτε.\nΚανείς δεν την ακλούθησε παρά οι τρεις παρθένες.\nτου Ιακώβ η αδελφή κι οι τέσσερεις αντάμα,\nεπήραν το στρατί - στρατί, στρατί το μονοπάτι.\nΤο μονοπάτι τσ’ έβγαλε μες του ληστή την πόρτα.\nΗ πόρτα από το φόβο της ανοίγει μοναχή της.\nΤηράν ζερβά, τηράν δεξιά, κανένανε δεν βλέπουν,\nτηράν και δεξιότερα βλέπουν τον Αϊ Γιάννη.\n-Αφέντη, Αϊ Γιάννη μου και βαπτιστή του γιου μου,\nμην είδες τον Υόκα μου και σε διδάσκαλο σου;\n-Δεν έχω στόμα να στο πω, γλώσσα να σου μιλήσω,\nδεν έχω χειροκάλαμο για να σου τόνε δείξω.\nΌπου φορεί στην κεφαλή αγκάθινο στεφάνι;\nΕκείνος ειν’ ο Γυιόκας σου κι εμέ διδάσκαλος μου.\nΗ Παναγιά πλησίασε κοντά και τον ρωτάει:\n-Τι να σου πω μανούλα μου που διάφορο δεν έχεις.\nΜόνο το Μέγα Σάββατο, κάθου να μ’ απαντέχεις,\nπου θα λαλήσει ο πετεινός, σημάνουν τα ουράνια,\nσημάνει κι η Αγιά Σοφιά με τρεις χρυσές καμπάνες.\nΚι όποιος το λέει σώζεται κι όποιος τ’ ακούει αγιάζει\nκι όποιος το καλακουρμαστεί παράδεισο θα λάβει.\nΣαν ήρθε το κοντόβραδο πάνε στην εκκλησίτσα,\nτον επιτάφιο από νωρίς, στόλιζαν τα κορίτσα.\nΣυγκινημένος σήμερα ειν’ ο παπά – Νικόλας,\nμε τους ψαλτάδες δίπλα του, έχει το νου του κιόλας.\nΜα ευτυχώς, για χάρη του υπάρχει χορωδία,\nμήτε και στον παράδεισο ετούτη η μελωδία.\nΑπό τη μία τη μεριά, στέκεται η Διαμαντίνα\nκαι δίπλα της ακόμα δυο, αλλά κι η Μαριετίνα.\nΑπό την άλλη τη μεριά η Νίκη ψέλνει μπάσα\nμα σαν την κοίταξε ο παπάς, της κόπηκε η ανάσα.\nΜπροστά, η Σοφία τον ψαλμό τόνε σηκώνει πρίμα,\nη Σταματίνα δίπλα της έδινε πρώτη σήμα.\nΚάποια στιγμή χρειάστηκε ν’ ανάψουνε τα τόρτσα,\nποιος όμως θα τα κράταγε; Κανείς δεν έχει κότσια.\nΕκεί που κοιταζόντουσαν, πετάγεται ο Μικέλης,\nάρπαξε και τα δυο μαζί, δεν πρόλαβε ο Βαγγέλης.\nΟ Γιώργης του εφώναξε: - Το ένα να κρατήσεις,\nτο άλλο δώστω δεν μπορείς με δυο να περπατήσεις.\nΜικελ:- Πενήντα χρόνια έκαμα να μπω σε εκκλησία,\nθα τα κρατήσω και τα δυο, μη δίνεις σημασία.\nΣπυρ:- Δώσε το ένα σε εμέ κι άσε τις χαζομάρες.\nΠαπάς:- Κράτησε και το θυμιατό να έχεις δύο χάρες.\nΟ Σπύρος πήγαινε μπροστά, θυμιάτιζε τον κόσμο,\nοι ευωδιές του λιβανιού έσμιγαν με το δυόσμο.\nΠίσω του ήταν ο παπάς:- Μαθαίνεις όταν θέλεις.\nΚαι πάρα πίσω βάδιζε σκυμμένος ο Μικέλης.\nΌταν τελειώσαν οι Ψαλμοί, δεν είχαν κι άλλα κότσια,\nο Γιώργης τους εζήτησε να σβήσουνε τα τόρτσα.\n-Αδύνατον, του φώναξε με σβήντο ο Μικέλης.\n-Σβήσε το, του εφώναξε κι ο Λάμπης ο Μαντέλης,\nθα βγούμε απ’ την εκκλησιά να πάμε στην πλατεία,\nκαίγεται τζάμπα το κερί, δεν είναι αμαρτία;\nΤον επιτάφιο βγάλανε και όλοι ακλουθάνε,\nτον πάνε μέχρι το Σταυρό και κει τον σταματάνε.\nΟ Ξενοφώντας στέκεται στου μαγαζιού την πόρτα,\nχρόνια τώρα την έβλεπε ετούτη δω την βόρτα.\nΆκουγε πάντα τους ψαλμούς που ψέλνανε στο τόπο\nκαι το σταυρό του έκανε με το δικό του τρόπο.\nΟ Νίκος με την κάμερα βγάζει φωτογραφία.\n-Προσκύνα Ξενοφώντα μου, του φώναξε η Σοφία.\nΑφού τελειώσαν οι ψαλμοί πίσω γυρίσαν πάλι.\n-Ψηλά, τους φώναξε ο παπάς, πάνω απ’ το κεφάλι.\nΠριν μπούνε μες την εκκλησιά σταθήκανε στην πόρτα.\nΠαπάς:- Περάστε απουκάτουθε, αλλιώς να πάτε βόρτα.\nΆλλοι σκυφτοί περάσανε κι άλλοι ολόρτοι μπήκαν,\nμοιάζαν κάτι να χάσανε κι οι άλλοι να το βρήκαν.\nΤελειώσαν κι ετοιμάστηκαν στην εκκλησιά να μπούνε.\nΛαχανιασμένος έφτασε, φωνάζει, δεν ακούνε.\n- Βοήθεια σας ορέ παιδιά, μουμέντο να περάσω,\nγονατιστός θα προχωρώ και δε θα σας κουράσω.\nΚοιτάξανε προς τη φωνή και βλέπουνε το Χρίστο,\nτον κοίταζε και ο παπάς :- Τέτοιο ατσιδέντο λύστο.\nΤον τρόμαξε για μια στιγμή το ύφος του τ’ αλάφιο.\nΧρίστος:- Το είχα τάμα να διαβώ κάτω απ’ τον επιτάφιο.\nΚουνίστηκαν στα λόγια του οι δυο πολυελαίοι,\nσταυροκοπιόταν το χωριό, κλαίγαν οι Τζουγαναίοι.\nΤου ακουμπάει ο παπάς το χέρι στο κεφάλι.\n-Ευλογημένος, γύρισες στην αγκαλιά μας πάλι.\nΟ Μικελάκης κοίταζε, σκέψη τον αποπήρε,\nΏρες το τόρτσο κράταγε μα ευλογιά δεν πήρε.\nΑπόλυσε κι η εκκλησιά κι έθιμα μη χαλάσουν,\nμε ευωδιές βασιλικού «χρόνια πολλά» ανταλλάσουν.\nΑύριο βράδυ στο βουνό και από κάθε πόρτα,\n«Χριστός ανέστη» θ’ ακουστεί ρίχνοντας βαρελότα.\nΑναρτήθηκε από ΣΥΛΛΟΓΟΣ ΔΑΜΟΥΛΙΑΝΑΔΩΝ "Η ΠΛΑΓΙΑ" στις 12:59 π.μ.


Η Microsoft ακολουθεί σε αξία την Apple | Pestaola\nΗ Microsoft ακολουθεί σε αξία την Apple\nby Nikos Kaimakamis • On 17-11-2014 • AT 4:29 pm • ΚΑΝΕΝΑ ΣΧΟΛΙΟ\nH Microsoft αυξάνει την αξία της και γίνεται η δεύτερη εταιρεία μετά την Apple στην σχετική κατάταξη, παίρνοντας τη θέση που κατείχε μέχρι σήμερα η Exxon Mobil.\nH Apple έχει γίνει η εταιρεία με την μεγαλύτερη αξία τα τελευταία δυο χρόνια, παίρνοντας την πρωτοκαθεδρία από την Exxon Mobil, στοιχείο που είχε κεντρίσει το ενδιαφέρον του χρηματιστηριακού κόσμου στο παγκόσμιο οικονομικό γίγνεσθαι.\nΤώρα, μία ακόμα εταιρεία από τον κόσμο της τεχνολογίας, η Microsoft, έρχεται να ανεβάσει την αξία της. Η μετοχή της Microsoft ανέβηκε κατά 40% από τον Ιανουάριο του 2014 και έπειτα, στοιχείο που φέρνει χαμόγελα στην εταιρεία και όχι άδικα.\nΗ Microsoft έχει πλέον αξία 408 δισεκατομμυρίων δολαρίων, ενώ η Exxon Mobil έχει αξία που φτάνει τα 402 δισεκατομμύρια δολάρια. Η Apple βρίσκεται πολύ μακριά και από τις δύο εταιρείες με αξία 670 δισεκατομμυρίων δολαρίων, επομένως δεν πρέπει να αναμένουμε σύντομα αλλαγές στην κορυφή της κατηγορίας.\nΣτο σημείο αυτό είναι καλό να τονιστεί ότι η Microsoft ήταν η πρώτη σε αξία εταιρεία τον Δεκέμβριο του 1999, με την αξία της να αποτιμάται τότε, σε 616 δισεκατομμύρια δολάρια. Σύμφωνα με το BGR, η άνοδος της Microsoft οφείλεται εν πολλοίς στην πολιτική που ακολουθεί ο διευθύνων σύμβουλος της εταιρείας, Satya Nadella, ο οποίος έχει δώσει νέα πνοή στην εταιρεία.


 Home  ΑΡΧΑΙΑ ΕΛΛΑΔΑ  ΥΓΙΕΙΝΗ ΔΙΑΤΡΟΦΗ  Πυθαγόρας. Περί διατροφής\nΑς εξετάσουμε τώρα τι νομοθέτησε και για την τροφή, επειδή και η τροφή συμβάλλει σε μεγάλο βαθμό στην άριστη παιδεία, όταν παρέχεται με ορθό τρόπο και σε καθορισμένα χρονικά διαστήματα. Από όλες λοιπόν τις τροφές αποδοκίμαζε όσες προκαλούν φούσκωμα και διαταραχή, ενώ αντιθέτως δοκίμαζε και παρότρυνε να χρησιμοποιούνται όσες αποκαθιστούν τη σωματική ευεξία και περιστέλλουν το στομάχι (δεν προκαλούν φούσκωμα.) Για το λόγο αυτό θεωρούσε ότι και το κεχρί (είδος δημητριακού) είναι κατάλληλο για τροφή. Αποδοκίμαζε επίσης και όλα όσα ήταν ξένα προς τους θεούς, θεωρώντας ότι μας απομακρύνουν από την εξοικείωση με αυτούς. Για άλλον πάλι λόγο, παρήγγελλε να απέχουμε από αυτά που θεωρούμε υπερβολικά ιερά, καθώς, ενώ είναι άξια τιμής, δεν είναι για κοινή και ανθρώπινη χρήση. Επίσης δεν επέτρεπε όσα σχετίζονται με την μαντική και παραινούσε να διαφυλάττονται όσα αφορούν την καθαριότητα της ψυχής, την αγνότητα, τη σωφροσύνη και τη συνήθεια της αρετής.\nΑΡΧΑΙΑ ΕΛΛΑΔΑ ΥΓΙΕΙΝΗ ΔΙΑΤΡΟΦΗ


Πάντα μόνος σου ερωτεύεσαι - Pillowfights.gr\nHome Σου 'πα, Μου 'πες Πάντα μόνος σου ερωτεύεσαι\nΜαρία Χριστίνα Μαγκανάρη 03/03/2021\nΚάθεσαι ανέμελα κι απολαμβάνεις τη ζωή σου. Έχεις τους φίλους σου, έχεις τη δουλειά σου, τα χόμπι σου, το σκυλάκι το γατάκι το ψαράκι σου και όλα κυλούν ζάχαρη κι ηλιαχτίδα. Νιώθεις ότι η ζωή σου έχει μπει σε μια ροή, έχεις ένα πρόγραμμα, κοινωνική ζωή τόση όση και τα λοιπά. Κάποια στιγμή λοιπόν αρχίζει ένας θόρυβος στη σκέψη σου, σαν κάτι να σου λείπει. Στην αρχή μπορεί να το λες «μοναξιά». Το αγνοείς για μερικές μέρες και έρχονται και πάλι οι ηλιόλουστες στιγμές, ή μάλλον το ουράνιο τόξο μετά την μπόρα. Ξέχασα να σου πω, ότι σε όλη αυτή τη συνθήκη μπορεί να παίζει και κάτι πονηρό από δω κι από εκεί, δεν το αποκλείουμε.\nΔεν είναι ότι ξυπνάς μια μέρα κι αποφασίζεις ότι ερωτεύτηκες. Όχι μάι φρεντ, αυτό δεν είναι δική σου ακριβώς απόφαση. Γιατί αν ήταν σιγά μην έβαζες τα χεράκια σου να βγάλεις τα ματάκια σου. Εξηγούμαι. Κάποια στιγμή στη ζωή σου έχεις την ανάγκη να ερωτευτείς με τον ίδιο τρόπο που έχεις ανάγκη να αναπνεύσεις. Αυτή η ανάγκη συνήθως ζωγραφίζεται σε ένα πρόσωπο που συγκεντρώνει ορισμένα χαρακτηριστικά που συνήθως γουστάρουμε. Ωστόσο δεν είναι απαραίτητο να ξέρουμε τι ακριβώς ερωτευόμαστε. Ειδικά, όταν πρόκειται για κάποιον που ξέρουμε μόνο μέσα από ορισμένες πτυχές, ερωτευόμαστε κυρίως αυτό που φανταζόμαστε ότι μπορεί να είναι η σχέση μας μαζί του. Δεν είναι νόμος προφανώς, είναι μια πρόταση για εσένα και για εμένα και για σένα και για όποιον (ξέρει αυτός ποιος είναι) που έχουμε τέτοια βιώματα.\nΚαλά δεν ήμασταν στην προγραμματισμένη συνθήκη της ζωής μας; Εκείνη που τη λέγαμε τότε ηλιαχτίδα; Που δεν είχε εκπλήξεις και καρδιογραφήματα; Τέλεια ήταν. Τι τον κάλεσες τώρα αυτόν τον έρωτα εδώ πέρα και μάς έκανε άνω κάτω, δεν μπορώ να καταλάβω. Γιατί έτσι είναι αυτός. Είναι σαν αυτούς τους φίλους που τους βλέπεις μια στο τόσο, αυτοπροσκαλούνται σπίτι σου και εσύ είσαι περιχαρής γιατί αφενός έχεις καιρό να τους δεις, αφετέρου ξέρεις ότι θα περάσεις ένα τέλειο βράδυ μαζί τους. Αν ο έρωτας λοιπόν ήταν άνθρωπος, θα ήταν αυτός που σε κάνει να μην καταλαβαίνεις πώς περνάει ο χρόνος μαζί του, που σε παρασέρνει να παίξεις τα πιο νοσταλγικά παιδικά παιχνίδια, να βγεις έξω από τον εαυτό σου και να χαθείς λίγο μέσα στην όμορφη παράνοιά του.\nΠρακτικά, αυτό θα σήμαινε -για το σπίτι σου- αναποδογυρισμένους καναπέδες που στη φαντασία σας εκείνη την ώρα είναι οχυρό με εσάς να κάνετε τους ιππότες έχοντας φτιάξει πανοπλία με εφτά κιλά αλουμινόχαρτο. Χαλιά στους τοίχους για λάβαρα, κέτσαπ στην καρδιά για αίμα και γενικώς επιμέλεια-σκηνοθεσία εσύ και το άτομο. Μέχρι που έρχεται το επόμενο πρωί -το σπίτι σύσκατο- και σε ξυπνάει, σε φιλάει σταυρωτά και με ένα τεράστιο κι ειλικρινές χαμόγελο σου λέει «Φεύγω τώρα. Γεια!». Και μένεις να μαζέψεις μόνος σου τον χαμό που αφήσατε πίσω σας το προηγούμενο βράδυ, μες στα νεύρα από τη μία αλλά και νοσταλγία για το πότε θα ξαναπεράσεις τόσο μα τόσο όμορφα και τόσο μα τόσο έντονα.\nΤεράστιο το παράδειγμα, ωστόσο είναι αρκετά χαρακτηριστικό της παράνοιας του έρωτα. Γιατί δεν είναι μόνο παρανοϊκός. Είναι κι αγενής. Έρχεται και φεύγει όποτε τού γουστάρει, δε σε ρωτάει. Και το καλύτερο; Δε σου εγγυάται αμοιβαιότητα. Είναι ίσως »η πιο αποδεκτή κοινωνικά μορφή παράνοιας» κι αποτελεί μια παγκόσμια σταθερά με την οποία λίγο πολύ ταυτιζόμαστε όλοι. Είναι μεγαλύτερη σταθερά, ακόμη κι από την αγάπη.\nΤο πόιντ μάι φρεντ είναι ότι ερωτευόμαστε κατά μόνας. Τον ίδιο τον έρωτα πρωτίστως. Αν μέσα σε αυτή τη συνθήκη είμαστε τυχεροί και χτύπησε και την πόρτα του άλλου πέρα από τη δική μας, τότε μιλάμε για αμοιβαία βαρελότα και στρακαστρούκες. Τέτοιοι αμοιβαίοι έρωτες δεν είναι πολλοί. Είναι πολλοί ωστόσο αυτοί που θα σε διαβεβαιώσουν πως πρόκειται για τέτοιους. Γιατί κοινωνικά καταλαβαίνουμε τη βαρύτητά του και κανείς μας δε θέλει να είναι αυτός που έμεινε στο «διαβάστηκε» από τον έρωτα. Ερωτευόμαστε το μέλλον στον άλλον και το παρόν σε εμάς. Υπό μία έννοια, πρόκειται για την ανάγκη να ερωτευτούμε τον εαυτό μας από την αρχή.\n«Love is just a word until someone comes and gives meaning to it» λέει ο Coelho. Συμφωνούμε σε όλα εκτός από αυτά στα οποία διαφωνούμε. Κι αυτά αφορούν το ποιος δίνει νόημα στη λέξη έρωτας. Εμείς το δίνουμε το νόημα παιδιά. Εμείς και μόνο. Ο άλλος ο έρμος μπορεί και να μην έχει ιδέα. Μπορεί και να μην πιάνει καν το νόημα, ακόμη κι αν θέλει να το πιάσει. Κι αυτό γιατί ο έρωτας, όπως είπαμε, είναι ατομική υπόθεση. Και καμιά φορά απλώς τυχαίνει το νόημα που δίνουμε εμείς να ανταποκρίνεται στην πραγματικότητα του άλλου.\nΑπό την άλλη, όταν ερωτεύεσαι τις πιο καθημερινές καταστάσεις που γουστάρεις και που μπορείς να ορίσεις, τότε μιλάμε για μια ιδανική συνθήκη. Σε αυτές τις περιπτώσεις ο έρωτας έρχεται επειδή τον καλείς, επειδή είσαι ανοιχτός σ’ αυτόν κι επειδή δεν αφορά μια άγνωστη ή υποκειμενική κατάσταση. Δε χρειάζεται να σε ερωτευτεί πίσω η δουλειά σου. Αυτή θα είναι εκεί, σαν καλός αγαπημένος και της αρκεί που την έχεις ερωτευτεί εσύ. Το ίδιο με το χόμπι ή το άθλημά σου. Το νόημα που δίνεις εσύ σε τέτοιους έρωτες ανταποκρίνεται στη δική σου πραγματικότητα και μόνο. Γιατί πρόκειται για συνθήκες με τους ίδιους ξεκάθαρους κανόνες για όλους.\nΤα δύσκολα έρχονται όταν ο έρωτας απευθύνεται σε μια άλλη ανθρώπινη οντότητα όπως κι εσύ, με δικές της σκέψεις, δικές της συνθήκες, δικές της ανάγκες για έρωτα. Από ‘κει και πέρα όπως λένε κι οι γιατροί «μπορούμε μόνο να ελπίζουμε». Γι’ αυτό μάι φρεντ, απόλαυσε την ηλιαχτίδα σου όσο περισσότερο μπορείς. Μη βιάζεσαι για τίποτα. Ούτως ή άλλως αν έρθει, ακάλεστος θα έρθει και πάλι. Να ελπίζεις μόνο να είναι από αυτούς που τουλάχιστον θα σε βοηθήσουν να μαζέψεις τον χαμό.\nΤο ρεζουμέ; Ο έρωτας δεν είναι απλώς μια συνθήκη που υπάρχει στη σχέση σου με τον άλλον. Αφορά περισσότερο τη σχέση τη δική σου με τον ίδιο τον έρωτα. Επομένως η σχέση σου με τον άλλον είναι περισσότερο σχέση ανάμεσα σε 4. Εσύ με τον έρωτα κι ο άλλος με τον έρωτα. Το θέμα είναι αν θα καταφέρουν να ερωτευτούν κι οι έρωτές σας μεταξύ τους. Περίεργη εικόνα, αλλά είπαμε. Πρόκειται για την πιο αποδεκτή μορφή παράνοιας. Κι αν δεν το πιστεύεις από εμένα, το είπε καλύτερα ο Bob Dylan: “You can never be wise and be in love at the same time”.


Μεταπτυχιακή διατριβή (4.629Mb)\nΟργάνωση και διοίκηση ; Βιομηχανικός σχεδιασμός ; Λιανικό εμπόριο ; Επιχειρήσεις ; Επιχειρηματικός προγραμματισμός ; Τρόφιμα\nΗ παρακάτω διπλωματική εργασία θα παρουσιάσει την οργάνωση και διοίκηση της εταιρείας Georgia Smirli AE η οποία αποτελεί μια ελαφριά βιομηχανική μονάδα συλλογής και μεταποίησης φρούτων και λαχανικών με δραστηριότητα τόσο στην ελληνική αγορά όσο και στο εξωτερικό. Προκειμένου να αναπτυχθεί η εξαγωγική δραστηριότητα της εν λόγο εταιρείας χρειάστηκε να αναβαθμιστεί από πλευράς εξοπλισμού και τεχνολογίας και να γίνει μια μικρή βιομηχανική μονάδα. Παρακάτω περιγράφονται αναλυτικά τα τμήματα της εταιρείας , οι αρμοδιότητες τους, πως αυτά συνδέονται μεταξύ τους καθώς και τα πρωτόκολλα λειτουργίας καθενός από αυτά. Η εταιρεία Georgia Smirli AE' είναι μια ελληνική οικογενειακή επιχείρηση που δραστηριοποιείται στον χώρο της μεταποίησης και εμπορίας Φρούτων και λαχανικών από το Δεκ 2010 με έδρα την Κόρινθο. Λόγω της οικονομικής κατάστασης της χώρας και της αστάθειας του οικονομικού και εμπορικού περιβάλλοντος στην Ελλάδα σε αυτά τα 5 χρόνια λειτουργίας η εταιρεία έχει αλλάξει εγκαταστάσεις και κανάλια εμπορίας προκειμένου να είναι βιώσιμη. Τα πρώτα τρία χρόνια δραστηριοποιείτο περισσότερο στο χώρο της λιανικής διαθέτοντας δυο μανάβικα ένα εντός και ένα εκτός ιστού πόλεως, ένα πάγκο λαϊκής τέσσερις φορές την εβδομάδα σε επαρχιακές πόλεις καθώς επίσης έκανε διανομές σε ταβέρνες ξενοδοχεία στην ευρύτερη περιοχή. Λόγω σημαντικής μείωσης της αγοραστικής δύναμης του έλληνα καταναλωτή και σύμφωνα με τα στοιχεία που τηρεί απ την πρώτη μέρα λειτουργιάς της κατόπιν μελέτης αποφασίστηκε αλλαγή πορείας. Τα τελευταία δυο χρόνια εγκαταστάθηκε σε συσκευαστήριο έκλεισε τα μανάβικα κατάργησε τις λαϊκές και τις διανομές και ασχολείται με εξαγωγές, πωλήσεις σε λαχαναγορές και σε ελληνικά σουπερμάρκετ. Κάθε κίνηση της εταιρείας προς νέες αγορές , νέα προϊόντα η αλλαγή του τρόπου εργασιών βασίζεται σε μελέτη κοστολόγησης βασισμένη στην abc ανάλυση.


Εξεταστική: Οι χειρότερες δικαιολογίες για να μη διαβάσεις - Frapress\nΕξεταστική: Οι χειρότερες δικαιολογίες για να μη διαβάσεις\nΑριάδνη Συκιώτη 12/01/2017 ΜοιράσουΦοιτη-τι;\nΤα περίεργα πράγματα που αρχίζεις να σκέφτεσαι όταν η εξεταστική πλησιάζει και δεν έχεις καμία όρεξη για διάβασμα.\nΈχεις μπει στην τελική ευθεία για την εξεταστική. Όμως ακόμα και τώρα ψάχνεις λόγους για να καθυστερήσεις ή να αποφύγεις το διάβασμα. Το κακό με τις παρακάτω δικαιολογίες είναι ότι δεν θα σε πιστέψει κανείς. Το ακόμα χειρότερο είναι πως είσαι ικανός να τις χρησιμοποιήσεις, αν χρειαστεί.\nΔικαιολογία 1η: Το παράκανα με το φαγητό τα Χριστούγεννα. Μάλλον πρέπει να γραφτώ γυμναστήριο…\nΕδώ και έξι μήνες αναβάλλεις συνεχώς αυτή την απόφαση, αλλά ναι, τώρα μέσα στην εξεταστική είναι καιρός να αρχίσεις γυμναστήριο. Βέβαια η άθληση θα μπορούσε να συνδυαστεί πολύ καλά με το διάβασμα, αλλά κάτι μου λέει πως δεν είναι αυτός ο σκοπός σου.\nΔικαιολογία 2η: Το σπίτι μου χρειάζεται γενική καθαριότητα. Δεν μπορώ να συγκεντρωθώ με τόση ακαταστασία.\nΔηλαδή μόλις το πάτωμα λάμψει από καθαριότητα θα στρωθείς στο διάβασμα;\nΔικαιολογία 3η: Πρέπει να βοηθήσω τη μαμά μου με τις δουλειές του σπιτιού.\nΠαραλλαγή της δικαιολογίας 2. Η μαμά σου έχει όλο το σπίτι στην εντέλεια και προλαβαίνει τα πάντα, οπότε είναι λίγο απίθανο ξαφνικά να μην μπορεί να πάει super market χωρίς εσένα. Ειδικά σε περίοδο εξεταστικής!\nΔικαιολογία 4η: Άρχισα να βλέπω Glee και είναι απίστευτα ενδιαφέρουσα σειρά. Έχει έξι σεζόν βέβαια, αλλά δεν μπορώ να ξεκολλήσω…\nΔεν είπε ποτέ κανείς… Ο μόνος λόγος για να τη δεις είναι για να κάνει το μάθημα που διαβάζεις να σου φαίνεται ενδιαφέρον.\nΔικαιολογία 5η: Δεν μπορώ να βρω σημειώσεις.\nΆρα μάλλον δεν έχεις Internet ή κανέναν γνωστό και φίλο στη σχολή. Η αλήθεια είναι πως υπάρχουν και καθηγητές που καλύπτουν επιμελώς τα ίχνη του μαθήματος τους, αλλά δεν είναι και τόσο συχνό φαινόμενο.\nΔικαιολογία 6η: Δεν είχε θέση στο αναγνωστήριο.\nΒέβαια πήγες στο πιο πολυσύχναστο αναγνωστήριο της πόλης και έριξες μια φευγαλέα ματιά στις έξω έξω θέσεις. Υπάρχουν ένα σωρό βιβλιοθήκες και αναγνωστήρια… Μην πας να ξεφύγεις τόσο εύκολα!\nΑσφυκτικά γεμάτο αναγνωστήριο\nΔικαιολογία 7η: Άκουσα ότι μπορεί να έχει απεργία τη μέρα που δίνω. Άρα μπορεί να ακυρωθεί το μάθημα. Άρα έχω χρόνο.\nΤο μάθημα θα μεταφερθεί και θα το δώσετε το πολύ μια εβδομάδα μετά, όχι σε έναν χρόνο.\nΔικαιολογία 8η: Λένε ότι αυτός ο καθηγητής θα βάλει δύσκολα θέματα. Ίσως είναι καλύτερα να το αφήσω για το επόμενο εξάμηνο.\nΦήμες κυκλοφορούν πολλές. Αν δεν δώσεις, δεν γίνεται να ξέρεις. Επιπλέον, κανείς δεν σου εγγυάται ότι το άλλο εξάμηνο θα αναλάβει το μάθημα κάποιος καλύτερος καθηγητής.\nΔικαιολογία 9η: …καμία δικαιολογία…\nΕίναι ώρα να βάλεις τα δυνατά σου, να συγκεντρωθείς και να διαβάσεις. Το ξέρω πως είναι δύσκολο. Δεν φταις εσύ, αλλά αυτά τα σατανικά μυαλά που έβαλαν την εξεταστική μετά τα Χριστούγεννα.Όμως αυτό δεν αλλάζει και ο καιρός έφτασε.\nΛίγη υπομονή χρειάζεται… και σκέψου ότι μετά θα χαλαρώνεις χωρίς τύψεις…!\nΠροηγούμενο άρθροΠαρουσίαση του βιβλίου “Game Over: H αλήθεια για την κρίση”\nΕπόμενο άρθροFIDUSA : Χειροποίητα ποδήλατα από τον τόπο μας


The Grand Munich High End Expo 2017 - [Part 5] - HIEND NEWS\nThe Grand Munich High End Expo 2017 – [Part 5]\nΞεκινάμε το πέμπτο μέρος της μαραθώνιας αυτής παρουσίασης με το showroom της Ayon audio & Lumen White. Τα ηχεία της Lumen White μοντέλο ‘ Kyara ‘ πρωτοπαρουσιάζονται φέτος και σε συνοδεία με τον στόλο ψηφιακών, λαμπάτων προ & τελικών της Ayon απέδωσαν ένα πεντακάθαρο, ταχύτατο και αχρωμάτιστο αποτέλεσμα. Χρησιμοποιούν το νέο tweeter της Accuton – αναμφίβολα από τις κορυφαίες επιλογές στον πλανήτη. Ιδιαίτερη μνεία στα καλώδια της Ayon Audio , τα ‘Pearl’ που έδεσαν υποδειγματικά τον ήχο του συνόλου.\nLumen White σε κοντινό, μοντέλα Lumiere & Anniversary.\nΤο top-tier ηχητικό αποτέλεσμα προήλθε από την σύμπραξη του νέου προενισχυτή της Ayon μοντέλο Conquistador που βλέπετε κάτω, με κόστος κοντά στα 60.000 ευρώ, τους μεγάλους και ικανότατους Orthos push-pull monoblock τελικούς ενισχυτές με λυχνίες ΚΤ150 , το S10 Streamer και το CD 35.Η Ayon στοχεύει την απόλυτη κορυφή και το αποδεικνύει.\nΟι Ιάπωνες πάλι, διδάσκουν masterclass sessions μουσικής – τα Air Tight δεν θα μπορούσαν να απουσιάζουν. Εδώ ο κορυφαίος ολοκληρωμένος Single Ended Class A με λυχνίες 300Β.\nΑπό την Τσεχία, η φοβερή και τρομερή νεόφερτη 440 Audio παρουσιάζει πικάπ – έργα τέχνης που κερδίζουν τα μάτια των επισκεπτών από τα πρώτα δευτερόλεπτα θέασης. Κρύσταλλοι και ξύλο επικρατούν στα περισσότερα δημιουργήματα της 440 Audio – custom turntables.\nThe Art Line Turntables – G3 Art Crystal Glass μοντέλο από την 440 Audio. Εμπνευσμένη από την Swarovksi ;\nΜεγάλη επιστροφή για την τιμημένη Cyrus Audio παρέα με ηχεία της Neat Acoustics.\nΑνανεωμένη και φέτος η Audiolab – θαυμάσαμε την σειρά 6000 και την καινούργια MQA (Master Quality Authenticated capable) γκάμα ψηφιακών εξοπλισμένη με την (νέα) MQA τεχνολογία του Bob Stuart της Meridian Audio έτοιμη προς δράση. Από τα λίγα απολύτως κορυφαία “value for money”.\nBest 300B σημαίνει ηλεκτρονικό βρετανικό κατάστημα (e-shop) με website το “www,best300B.com”. Όπως καλά καταλάβατε, εδώ πωλούνται -μεταξύ άλλων- οι καλύτερες λυχνίες στην Ευρώπη. Προβάδισμα όμως, σε όλη την γκάμα της KR Audio.\nΤο νέο Cantano W πλατό παντρεύει μεταξύ τους αλουμίνιο, ξύλο, γραφίτη με ακρίβεια συναρμολόγησης/ κατασκευής CNC σε λόγο 0.01 του χιλιοστού. Μια ακόμη αξιόλογη πηγή ανάμεσα σε χιλιάδες άλλες αναλογικές αυτή την περίοδο. Ζούμε την απόλυτη αναβίωση του βινυλίου !\nΗ Cocktail Audio πάντοτε αγαπούσε τους Music Servers, εδώ βλέπουμε το Χ12 με cd-player και όλα τα καλώς απαιτούμενα πλέον στο streaming via networks. Επιπλέον ενσωματώνει και προ-τελικό ενισχυτή. Όλα σε ένα, λοιπόν.\nDr. Feickert πλατό “Τρυποκάρυδος (The Woodpecker)” [αριστερά] και λοιπά “πτηνά” [δεξιά] εξοπλισμένα με Dynavector κεφαλές.\nΈνα άριστο αποτέλεσμα έφερε εις πέρας και η Soulnote με τα ενισχυτικά και ψηφιακά της μοντέλα SA710BE , SA 2.0 BH και SC/SA-300-BE οδηγώντας τα ηχεία ανοικτής μπάφλας Pure Audio Project (συνήθως DIY). Τα ηχεία αυτά ομοιάζουν εκπληκτικά με τις πρόσφατες δημιουργίες της ελληνικής Rois Acoustics, επίσης open baffle, κοντά στα 5.500 ευρώ αν δεν μας απατά η μνήμη μας. Πάνω από όλες τις πηγές όμως, η Hanss με το αναλογικό της σχήμα.\nΠανέμορφη παρουσία το Hanss Acoustics στην φετινή High End MOC.\nΗ ιστορική Quad γιορτάζει τα 60 της χρόνια και παρουσίασε φέτος το σαγηνευτικό νέο ηλεκτροστατικό της ηχείο, όπου τιτλοφορείται ESL 60 *(και σε έκδοση ESL 60S). Προτείνουμε ανεπιφύλακτα να ζήσετε την εμπειρία από κοντά !\nPART 6 Coming this Wednesday\nmoc expo hi end cover munich high end expo part 5 cover\t2017-05-29\nPrevious: Pink Triangle PT Too Turntable – Fantastic Price !\nNext: New Arrivals – Audio Hungary in Greece at Chameleon Audio !


ΠΡΟΣΛΑΛΙΑ: Στη χώρα της ευλογίας\nΣτη χώρα της ευλογίας\nΕυλογείτε τους καταρωμένους υμίν και προσεύχεσθε υπέρ των επηρεαζόντων υμάς\nΕίναι μεγάλη ευλογία του Θεού που η γλώσσα του Ευαγγελίου, είναι μητρική μας γλώσσα Δεν μπορεί κανείς να κατέχει το πλήρες νόημα του λόγου του Θεού, αν δεν κατέχει στην μέγιστη δυνατή πληρότητά της την Ελληνική γλώσσα. Ο λόγος δεν είναι απλώς το μέσον με το οποίο εκφράζουμε σκέψεις και αισθήματα. Ο λόγος είναι σκέψεις και αισθήματα. Το κατά Ιωάννην Ευαγγέλιο αρχίζει με τα λόγια, «εν αρχή ην ο λόγος». (Στην αρχή ήταν ο λόγος). Είναι σημαντικό να προσέχουμε τα λόγια μας. Η προσοχή στα λόγια μας είναι ουσιαστικό στοιχείο της Ορθόδοξης πνευματικότητας. «Προσέχετε να μην γεννηθεί μέσα στην καρδιά σας λόγος αργός», λέει η Γραφή. Να προσέχουμε μέσα στην καρδιά μας να μην γεννιούνται μάταιες επιθυμίες.\nΔεν είναι εύκολο να είσαι ορθόδοξος. Ο ορθόδοξος δοξάζει το Θεό πάντοτε, είτε χαρούμενος είναι είτε λυπημένος. Τον πόνο και τις δυσκολίες τις δέχεται ως σημάδι του Θεού για να διορθώσει το δρόμο που ακολουθεί. Με τη λογική, ίσως φαίνεται παράλογο να δίνεις ευχές σε όσους σου δίνουν κατάρες και να προσεύχεσαι γι΄ αυτούς που σε κακομεταχειρίζονται, όπως ζητεί ο λόγος του Θεού. Αλλά είναι το ίδιο παράλογο να είσαι αυτό που μισείς. Στη χώρα της ευλογίας, ευλογία είναι να δοξάζεις το Θεό και στο παραμικρό, ώστε τίποτε να μην γίνεται χωρίς το Θεό.\nΌταν ο Ιώβ έχασε τα πάντα, είπε: Γυμνός ήρθα γυμνός φεύγω. Στη χώρα της ευλογίας δεν υπάρχουν μίζεροι κι αν υπάρχουν ο κόσμος δεν εκτιμάει τους μίζερους. Έγινα θαμώνας σε ένα καφενείο όπου συχνάζουν άνθρωποι του μόχθου. Χαίρομαι να τους ακούω γιατί κι οι ίδιοι απολαμβάνουν την κουβέντα, ως το καλύτερο μέσον να επικοινωνούν ο ένας με τον άλλον.\nΜε την ευλογία δεν απωθούμε τα άσχημα στο ασυνείδητο. Η ευλογία είναι το αντίθετο της απώθησης. «Τα καλά τα δεχτήκαμε απ΄ το Θεό, τα κακά δεν θα τα δεχθούμε;». Η πίστη του ορθόδοξου λαού στηρίζεται στο Ευαγγέλιο και στην διδασκαλία της Εκκλησίας. Στη χώρα της ευλογίας, μέσα στον πόνο, θα ευλογήσεις τη ζωή. Τι ρίχνει ο ουρανός και τα βουνά δεν το δέχονται; Ο κόσμος αγαπάει την ευλογία και μισεί την κατάρα.\nΟ Ρωμιός έχει αναπτύξει το πνεύμα του χάρις στη διδασκαλία της Εκκλησίας. Απόδειξη ότι αναζητεί παντού ένα νόημα. Αντίθετα με τον σημερινό Ευρωπαίο, που παντού αναζητεί την χρησιμότητα. Το πρώτο σκαλοπάτι στην Πίστη και στην Τέχνη είναι η συμφιλίωση με την ανιδιοτέλεια. Πολλοί δεν καταλαβαίνουν γιατί οι απλοί άνθρωποι, οι οποίοι δεν επηρεάστηκαν από το δυτικό πνεύμα του ωφελιμισμού, αγαπούν τα ήθη και τα έθιμα και θεωρούν συμφορά ότι ο μοντέρνος τρόπος ζωής τους κόβει από τις ρίζες τους.\nΠροχθές στο καφενείο το θέμα της συζήτησης ήταν τα έθιμα. Τα ήθη και τα έθιμα των Ρωμιών ανταποκρίνονται στην αναζήτηση τους για το νόημα. Δεν έχει σημασία αυτό που πιστεύουν. Σημασία έχει ότι πιστεύουν και αναζητούν το νόημα σε ό,τι υπάρχει και σε ό,τι συμβαίνει, δηλαδή στα πράγματα και στα γεγονότα (δρώμενα). Με τον μοντέρνο τρόπο ζωής δεν αναζητεί κανείς τίποτε άλλο εκτός από την χρησιμότητα, η οποία σήμερα είναι και αύριο εξαφανίζεται.\nΗ Θεία Λειτουργία στην Εκκλησία αρχίζει με το «Ευλογητός ο Θεός» που εκφωνεί ο ιερέας. Η Εκκλησία δίνει το παράδειγμα για την λειτουργία της ζωής. Πράγματι ο λαός στην Ορθόδοξη Πίστη αναζητεί παντού την ευλογία του Θεού. Η αναζήτησή του αυτή τον διακρίνει για τον ήπιο χαρακτήρα του. Η μεγαλύτερη αρετή στην Ορθοδοξία είναι η διάκριση, δηλαδή η αίσθηση του μέτρου που έχει την ευλογία του Θεού. Άμα πάρει ο Θεός το μυαλό από τον άνθρωπο, δεν σκέφτεται το καλό.\n«Ευλογείτε και μην καταράσθε». Ακόμα και στην υγεία το «εύλογο», το «ευλογημένο», το «μέτρο», η αποφυγή της υπερβολής, έχει μεγάλη σημασία. Στο βιβλίο των Παροιμιών διαβάζουμε πως είναι πιο δυνατός αυτός που έχει τον έλεγχο της κοιλιάς του, από αυτόν που κυριεύει μια πόλη. Το ίδιο δύσκολο με τον έλεγχο της κοιλιάς είναι ο έλεγχος της γλώσσας. Και στο λόγο μας το «ευλογημένο» είναι η σπουδαιότερη ευχή. Αν την στιγμή που κάποιος πειρασμός προκαλεί την οργή μας, αν θυμηθούμε την ευλογία, θα μπορέσουμε να ελέγξουμε μαζί με τη γλώσσα και τον θυμό μας. Αλλά για να γίνει αυτό πρέπει να είναι η θέλησή μας αληθινά προσανατολισμένη προς τον Ιησού και να έχουμε διαρκή μνήμη του ονόματός Του. «Οι πάντες γαρ τα εαυτών ζητούσιν, ου τα του Χριστού». «Δεν θα με δείτε» λέει ο Ιησούς στους Εβραίους, «ώσπου να πείτε ευλογημένος ο ερχόμενος εν ονόματι Κυρίου». Το ίδιο ισχύει και για μας, όταν ξεχνούμε το Θεό.\n«Ο αγαθός άνθρωπος εκ του αγαθού θησαυρού της καρδίας του προφέρει το αγαθόν. Και ο πονηρός άνθρωπος εκ του πονηρού θησαυρού της καρδίας αυτού προφέρει το πονηρόν. Εκ γαρ του περισσεύματος της καρδίας λαλεί το στόμα αυτού.» (Λουκά 6:45). (Ο καλός άνθρωπος βγάζει το καλό από το αγαθό απόθεμα της καρδιάς του, κι ο κακός από το κακό απόθεμα της καρδιάς του βγάζει το κακό. Γιατί το στόμα του ανθρώπου μιλάει από το περίσσευμα της καρδιάς του.)


Γονιμότητα: Έξι φυσικοί τρόποι να την βελτιώσετε\nΡομίνα Ξύδα 15/07/2020 09:36:37\nΔιαβάστε έξι παρεμβάσεις στην καθημερινότητά σας οι οποίες θα σας βοηθήσουν στην αντιμετώπιση της υπογονιμότητας\nΟ μαιευτήρας-γυναικολόγος και ειδικός αναπαραγωγής, Κωνσταντίνος Κωσταράς, μας προτείνει 6 φυσικούς τρόπους για να βελτιώσουμε την γονιμότητά μας.\n1. Φροντίστε να τρώτε τρόφιμα που είναι πλούσια σε αντιοξειδωτικά\nΤα αντιοξειδωτικά όπως το φυλλικό οξύ και ο ψευδάργυρος μπορούν να βελτιώσουν τη γονιμότητα, τόσο στους άνδρες όσο και στις γυναίκες καθώς απενεργοποιούν τις ελεύθερες ρίζες οξυγόνου στο σώμα σας, οι οποίες μπορούν να βλάψουν τόσο τα σπερματοζωάρια όσο και τα κύτταρα των ωαρίων. Μια μελέτη που πραγματοποιήθηκε σε νέους, ενήλικες άνδρες, διαπίστωσε ότι η κατανάλωση 75 γραμμαρίων καρυδιών κάθε μέρα, βελτίωσε την ποιότητα του σπέρματος. Άλλη μελέτη που παρακολούθησε 60 ζευγάρια που υποβάλλονται σε εξωσωματική γονιμοποίηση, διαπίστωσε ότι η λήψη αντιοξειδωτικού συμπληρώματος είχε ως αποτέλεσμα 23% μεγαλύτερη πιθανότητα σύλληψης. Τρόφιμα όπως τα φρούτα, τα λαχανικά και τα καρύδια είναι γεμάτα από ευεργετικά αντιοξειδωτικά όπως οι βιταμίνες C και E, το φυλλικό οξύ και το β-καροτένιο.\n2. Αποφύγετε τα λιπαρά τρόφιμα\nΗ κατανάλωση υγιούς λίπους κάθε μέρα είναι σημαντική για την ενίσχυση της γονιμότητας. Ωστόσο, τα trans λιπαρά συσχετίζονται με αυξημένο κίνδυνο υπογονιμότητας, λόγω των αρνητικών τους επιδράσεων στην ευαισθησία στην ινσουλίνη. Τα trans λιπαρά βρίσκονται συνήθως στα υδρογονωμένα φυτικά έλαια, στην μαργαρίνη, στα τηγανητά τρόφιμα και στα μεταποιημένα προϊόντα και αρτοσκευάσματα. Για να αυξήσετε τα επίπεδα γονιμότητας, καταναλώστε τροφές πλούσιες σε υγιή λίπη, όπως το αβοκάντο, ο τόνος και το εξαιρετικό παρθένο ελαιόλαδο.\n3. Γίνετε δραστήριες\nΗ άσκηση έχει πολλά οφέλη για την υγεία σας, συμπεριλαμβανομένης της αυξημένης γονιμότητας. Στην πραγματικότητα, ο καθιστικός τρόπος ζωής συνδέεται με υψηλότερο κίνδυνο υπογονιμότητας. Ωστόσο, η επιβολή μέτρου είναι καθοριστική. Η υπερβολική άσκηση υψηλής έντασης έχει συσχετιστεί με μειωμένη γονιμότητα σε ορισμένες γυναίκες, αφού μπορεί να αλλάξει το ενεργειακό ισοζύγιο στο σώμα και να επηρεάσει αρνητικά το αναπαραγωγικό σύστημα ή την ωορρηξία.\n4. Πάρτε χρόνο για να χαλαρώσετε\nΤο άγχος είναι από τους μεγαλύτερους εχθρούς της γονιμότητας. Αυτό πιθανόν να οφείλεται στις ορμονικές αλλαγές που εμφανίζονται όταν αισθάνεστε άγχος. Το άγχος και η κατάθλιψη επηρεάζουν περίπου το 30% των γυναικών που παρακολουθούνται από κλινικές γονιμότητας. Οι κατάλληλες συμβουλές και η υποστήριξη, μπορούν να μειώσουν τα επίπεδα άγχους και συνεπώς να αυξήσουν την πιθανότητα εγκυμοσύνης.\n5. Αποφύγετε το αλκοόλ και την καφεΐνη\nΤο αλκοόλ είναι αποδεδειγμένη εμβρυοτοξική ουσία. Είναι επιβεβλημένη η αποφυγή του καθώς μπορεί να επηρεάσει την εμφύτευση του γονιμοποιημένου ωαρίου. Επιπλέον, πολλές έρευνες έχουν συσχετίσει την κατανάλωση οινοπνεύματος με την υπογονιμότητα.\nΗ καφεΐνη μπορεί επίσης να επηρεάσει αρνητικά τη γυναικεία γονιμότητα. Μια μελέτη δείχνει ότι οι γυναίκες που καταναλώνουν καθημερινά πάνω από 500 mg καφεΐνης χρειάζονται έως και 9,5 παραπάνω μήνες για να επιτύχουν εγκυμοσύνη. Η αυξημένη πρόσληψη καφεΐνης πριν από την εγκυμοσύνη συνδέεται επίσης με αυξημένο κίνδυνο αποβολής.\n6. Στοχεύστε το «ιδανικό βάρος».\nΤο βάρος είναι ένας από τους πιο σημαντικούς παράγοντες που επηρεάζει τη γονιμότητα. Τα παραπανίσια κιλά μπορούν να αλλάξουν τα επίπεδα των ορμονών που ρυθμίζουν την ωορρηξία. Ωστόσο, ακόμα και οι λιποβαρείς γυναίκες, ενδέχεται να αντιμετωπίζουν προβλήματα, όπως αναστολή ωορρηξίας. Αποφύγετε τις ακραίες δίαιτες και ακολουθείστε ένα ισορροπημένο πρόγραμμα διατροφής.


Ερντογάν – Λεωνίδας Βατικιώτης\nΣυντάκτης leonidasvatikiotisΔημοσιεύτηκε την 25/02/2020 25/02/2020 Κατηγορίες ΔιεθνήΕτικέτες Δαμασκός,Ερντογάν,Ιντλίμπ,Πούτιν,Συρία,αεροπορικές πτήσεις\nΜετωπική Ρωσίας –Τουρκίας;\nΣημαδιακή μέρα η Δευτέρα 3 Φεβρουαρίου για την Τουρκία, καθώς για πρώτη φορά από το 2011 όταν ξεκίνησε ο εμφύλιος στη Συρία η Τουρκία συγκρούστηκε απ’ ευθείας με τον συριακό στρατό, καταγράφοντας 8 νεκρούς στρατιώτες κι 1 άτομο από το πολιτικό προσωπικό. Δέκα χρόνια κοντεύουν να κλείσουν κι ενώ η Τουρκία έχει προκαλέσει τεράστια υλική και ανθρώπινη ζημιά στη Συρία, που αποτελεί σταθερό ανταγωνιστή της, πάντα μέσω αντιπροσώπων, την προηγούμενη Δευτέρα ήταν η πρώτη φορά που πλήρωσε για την πολιτική της. Φυσικά ανταπέδωσε σκοτώνοντας με δικά της πυρά 13 στρατιώτες του συριακού στρατού και στρεφόμενη κατά της Ρωσίας!\nΗ σύγκρουση του συριακού στρατού με τον τουρκικό ήταν αναμενόμενη, όσο το καθεστώς του Άσαντ ανακάμπτει κι επιχειρεί να εξασφαλίσει την εδαφική ενότητα της χώρας. Η αποχώρηση των ΗΠΑ, ακόμη κι όπως έγινε, διευκολύνει αφάνταστα τον Άσαντ, που ως μεγαλύτερο αγκάθι το οποίο έχει να αντιμετωπίσει είναι το Ιμπλίντ, όπου ειδικά από τον περασμένο Απρίλιο διεξάγει αλλεπάλληλες κι αιματηρές επιχειρήσεις για να ανακτήσει τον έλεγχο του. Στο πλαίσιο αυτών των επιχειρήσεων οι νεκροί ξεπερνούν τους 1.000, ενώ με βάση τη UNICEF μόνον από τον Δεκέμβριο 300.000 άτομα έχουν διωχθεί και 1,2 εκ. άλλα άτομα βρίσκονται σε άμεση ανάγκη βοήθειας. Η Μόσχα συνδράμει στις επιχειρήσεις του συριακού στρατού με συχνά ανελέητους αεροπορικούς βομβαρδισμούς, που συνάδουν ωστόσο με τον διακηρυγμένο στόχο της για ανάκτηση της Συριακής εθνικής κι εδαφικής ενότητας.\nΚαθόλου τυχαία λοιπόν ο Ερντογάν δεν στράφηκε κατά της Ρωσίας, δηλώνοντας «να μην βρεθούν στο δρόμο τους»! Οι τόνοι ανέβηκαν εκ μέρους του Ερντογάν, με αφορμή την προγραμματισμένη επίσκεψη που πραγματοποιούσε την ίδια ημέρα, Δευτέρα 3 Φεβρουαρίου στο Κίεβο. Ο τούρκος πρόεδρος δεν δίστασε να θίξει τις πιο ευαίσθητες χορδές της Τουρκίας, δημιουργώντας ένα σαφές ρήγμα στις διμερείς τους σχέσεις. Από την πρωτεύουσα της Ουκρανίας ο τούρκος πρόεδρος όχι μόνον επανέλαβε τη θέση της Άγκυρας να μην αναγνωρίσει την Κριμαία ως ρωσικό έδαφος αλλά χαρακτήρισε «μη νομιμοποιημένη» την προσάρτηση της χερσονήσου το 2014. Κατά τη παραμονή του στην Ουκρανία ο Ερντογάν συμφώνησε με το ομόλογό του να αυξήσουν το διμερές εμπόριο ως το 2023 στα 10 δισ. δολ. κι επίσης να αυξήσουν τη συνεργασία στο μέτωπο των αμυντικών δαπανών. Σε αυτό το πλαίσιο η Άγκυρα θα διευκολύνει το Κίεβο με 36 εκ. δολ. προκειμένου να προμηθευτεί τουρκικό εξοπλισμό.\nΑπό τη μεριά της Τουρκίας δεν έλειψαν και προσπάθειες απόδοσης της επίθεσης του συριακού στρατού στην επιχείρηση του Ερντογάν να χτίσει γέφυρες συνεργασίας με το Κίεβο που αποτελεί ορκισμένο εχθρό της Μόσχας. Η εθνικίστρια ηγέτης του κόμματος ΙΥΙ Μεράλ Ακσενέρ συγκεκριμένα (είναι αυτή που είχε υποσχεθεί ότι αν κέρδιζε τις εκλογές θα έκανε την τελετή ορκωμοσίας της σε ένα από τα νησιά του Αιγαίου που διεκδικεί η Τουρκία), δήλωσε ότι ο συριακός στρατός κατ’ εντολήν της Ρωσίας έβαλε κατά των Τούρκων στρατιωτών, τιμωρώντας έτσι την Άγκυρα για τη στρατιωτική ενίσχυση του Κιέβου. «Δίνουμε στρατιωτική βοήθεια, γινόμαστε στρατιωτικό στόχος» ήταν τα λόγια της, θεωρώντας ως το πιο φυσιολογικό πράγμα του κόσμου ο τουρκικός στρατός να έχει εισβάλει στη Συρία και να έχει καταλάβει συριακό έδαφος…\nΤο ρήγμα στις σχέσεις της Τουρκίας με τη Ρωσία όσο κι αν προχωρήσει (δεδομένου ότι οι δρόμοι τους χωρίζουν και στη Λιβύη) δεν θα ξεπεράσει ένα συγκεκριμένο βάθος, που ορίζεται από μια σειρά συμφωνίες τις οποίες έχουν υπογράψει οι δύο χώρες σε θέματα άμυνας, ενέργειας και οικονομίας τα λίγα τελευταία χρόνια και δη μετά την αποτυχημένη απόπειρα πραξικοπήματος κατά του Ερντογάν. Η πιο πρόσφατη συμφωνία αφορούσε τον αγωγό Turkstream και υπογράφτηκε μεταξύ Πούτιν και Ερντογάν στις 8 Ιανουαρίου. Ο αγωγός θα διέρχεται από την Μαύρη Θάλασσα και θα έχει μήκος 930 χιλιόμετρα τροφοδοτώντας με ρωσικό αέριο την εσωτερική κατανάλωση της Τουρκίας και παράλληλα την αγορά της Νότιας Ευρώπης μέσω της Βουλγαρίας, της Σερβίας και της Ουγγαρίας. Είναι ένα σχέδιο που σε συνδυασμό με τον αγωγό Nordstream II «τελειώνει» πολιτικά, οικονομικά και γεωστρατηγικά την Ουκρανία, μιας και η Ρωσία δεν θα την έχει πλέον καμμιά ανάγκη για να φτάσει το φυσικό της αέριο στην Ευρώπη. Κι εδώ δεν μπορούμε να μην αναγνωρίσουμε στην Τουρκία την ευκολία με την οποία μπορεί να κινείται δραστήρια κι αποτελεσματικά στα πιο ανταγωνιστικά ταμπλό, και στο ΝΑΤΟ και με S-400, και με τη Ρωσία και με την Ουκρανία, για να υπηρετήσει μια αναθεωρητική πολιτική που εντείνει την αστάθεια προς όλες τις κατευθύνσεις…\nΣυντάκτης leonidasvatikiotisΔημοσιεύτηκε την 12/02/2020 Κατηγορίες ΔιεθνήΕτικέτες Ερντογάν,Ρωσία,Συρία,Τουρκία\nΣτρατηγικός εχθρός του Ερντογάν ο εμπνευστής του «στρατηγικού βάθους»\nΤέλος έβαλε τη Δευτέρα 2 Σεπτεμβρίου ο Ερντογάν στην αναγκαστική συμβίωση εντός του Κόμματος Δικαιοσύνης και Ανάπτυξης με μια σειρά από στελέχη πρώτη γραμμής, με τα οποία ήταν σε ανοιχτή σύγκρουση εδώ και τουλάχιστον τρία χρόνια. Μεταξύ αυτών ξεχωρίζει ο πρώην πρωθυπουργός (2014-2016) και υπουργός Εξωτερικών (2009-2014) Αχμέντ Νταβούτογλου. Εκτός κόμματος τέθηκαν επίσης, μέσω πρότασης για διαγραφή τους, άλλοι τρεις βουλευτές που βρίσκονταν σε ανοιχτή συνεννόηση τα τελευταία χρόνια με τον Νταβούτογλου.\nΟι σχέσεις του ισχυρού άνδρα της Τουρκίας με τον Νταβούτογλου τους τελευταίους μήνες έχουν οδηγηθεί στα άκρα με τον τούρκο πρόεδρο να χαρακτηρίζει δημόσια τον αρχιτέκτονα του «στρατηγικού βάθους», όπως εν συντομία περιέγραψε την εξωτερική πολιτική της Τουρκίας ο Νταβούτογλου, ως προδότη! Η σύγκρουση οδηγήθηκε στα άκρα μετά τις πρόσφατες δημοτικές εκλογές όταν ο Νταβούτογλου επέκρινε δημόσια την επιλογή του Ερντογάν να αμφισβητήσει το εκλογικό αποτέλεσα στην Κωνσταντινούπολη και να επιβάλει νέες εκλογές, με αποτέλεσμα το ΑΚΡ να οδηγηθεί από μια οριακή (με διαφορά 13.000 ψήφων) σε μια συντριπτική ήττα (με την ψαλίδα να ανοίγει στις 800.000 ψήφους)! Έτσι, η απώλεια της Κωνσταντινούπολης, για πρώτη φορά μετά 15 χρόνια, σηματοδότησε μια βαθιά ήττα του ισλαμικού κόμματος.\nΈκτοτε οι φήμες για δημιουργία νέου κόμματος από τον Νταβούτογλου και άλλους βουλευτές οργίαζαν, με τον Ερντογάν να σηκώνει το γάντι χαρακτηρίζοντάς τους με κάθε ευκαιρία ως προδότες. Ο πρώην υπουργός Εξωτερικών δεν αρκέστηκε να υπενθυμίζει το ρόλο του όλα τα προηγούμενα χρόνια. Άφησε και ενδιαφέροντα …υπονοούμενα, όπως έκανε για παράδειγμα λέγοντας τα ακόλουθα για το 2015: «Αν διερευνηθούν οι περιπτώσεις που σχετίζονται με την τρομοκρατία, πολλοί άνθρωποι δεν θα μπορούν να βγουν έξω να αντιμετωπίσουν τον κόσμο. Αυτοί που μας επικρίνουν δεν μπορούν να βγουν στον κόσμο. Σας το λέω ειλικρινά. Ξέρετε γιατί; Όταν θα γραφτεί η τουρκική ιστορία στο μέλλον, η περίοδος μεταξύ 7 Ιουλίου και 1 Νοεμβρίου θα είναι μια από τις πιο κρίσιμες περιόδους». Ο πρώην πρωθυπουργός αναφερόταν στις αιματηρές επιθέσεις που αποδόθηκαν από την Τουρκία σε Κούρδους αγωνιστές και χρησιμοποιήθηκαν σαν αφορμή για να διακοπούν οι διαπραγματεύσεις ειρήνης μεταξύ Άγκυρας και Κούρδων, που αποτελούν το 15% του πληθυσμού. Έκτοτε στις συγκρούσεις μεταξύ τουρκικού στρατού και ΡΚΚ έχουν σκοτωθεί περισσότεροι από 4.280 άνθρωποι, ενώ το μέτωπο κατά των Κούρδων λειτούργησε σαν το χαλί που στρώθηκε για να περάσει η συμμαχία του Ερντογάν με τους Κεμαλιστές. Ειρήσθω εν παρόδω, το παραπάνω απόσπασμα από το λόγο του Νταβούτογλου προέρχεται από την ενημερωτική ιστοσελίδα ahvalnews.com που ιδρύθηκε το 2017 από διαφωνούντες απέναντι στο καθεστώς Ερντογάν τούρκους δημοσιογράφους κι έκτοτε η κρατική εταιρεία τηλεπικοινωνιών της Τουρκίας (ΒΤΚ) έχει απαγορεύσει την πρόσβαση στους κατοίκους της Τουρκίας.\nΑναγκαίο να ειπωθεί ότι οι σχέσεις του Ερντογάν με τον «Τούρκο Χένρι Κίσινγκερ», όπως αποκαλεί το αμερικανικό Foreign Affairs τον Νταβούτογλου στο τρέχον τεύχος του (Σεπτεμβρίου / Οκτωβρίου 2019) μόνο εχθρικές δεν ήταν στο παρελθόν. «Ως μέλος του ΝΑΤΟ, αμερικανός σύμμαχος και υποψήφιο μέλος στην ΕΕ από το 1999, η Τουρκία κρατούσε τις αποστάσεις της από την Κίνα, το Ιράν και τη Ρωσία. Τώρα, ο διοπτροφόρος, γλυκομίλητος καθηγητής πρότεινε ένα διαφορετικό δρόμο. Η Τουρκία ήταν ο κληρονόμος του Οθωμανικού χαλιφάτου έγραψε ο Νταβούτογλου», σημειώνει η αμερικανική επιθεώρηση εξωτερικής πολιτικής. «Εκμεταλλευόμενη το πλεονέκτημα της θέσης της στο σταυροδρόμι της μαύρης Θάλασσας, του Καυκάσου, της Μέσης Ανατολής και της Ευρώπης ήταν έτοιμη να ηγηθεί των ισλαμικών κρατών». Η συνέχεια, με την ήττα του σχεδίου Νταβούτογλου, εν μέρει λόγω απρόβλεπτων παραγόντων όπως η ανατροπή του εκλεγμένου αιγύπτιου προέδρου Μοχάμεντ Μόρσι κι εν μέρει λόγω άστοχων επιλογών και σχεδιασμών στη Συρία, είναι γνωστή. Η ήττα αυτών των σχεδίων χρεώθηκε στον Νταβούτογλου, παρότι ο Ερντογάν ακολούθησε με συνέπεια το δρόμο που χάραξε ο Νταβούτογλου.\nΤο αξιοπερίεργο είναι ότι ο εμπνευστής αυτού του σχεδίου φαίνεται ότι το εγκατέλειψε. Ο Ερντογάν καθαίρεσε τον Νταβούτογλου από πρωθυπουργό τον Μάιο του 2016, δύο μήνες πριν το αμερικανοκίνητο πραξικόπημα, κατηγορώντας τον για τις σχέσεις που είχε συνάψει με τη Δύση, σε μια εποχή που ο Ερντογάν έστρεφε το ενδιαφέρον του στην Ανατολή. Ο Νταβούτογλου κατηγορήθηκε τόσο για τις σχέσεις του με τους Ευρωπαίους όσο και για τη στενή σχέση που ανέπτυξε με τον Μπαράκ Ομπάμα.\nΠίσω από τη σύγκρουση των δύο ηγετών πιθανότατα να υπάρχουν προσωπικές φιλοδοξίες και ανταγωνισμοί. Κυρίως όμως υπάρχουν ανταγωνιστικά πολιτικά σχέδια για το μέλλον της Τουρκίας. Το (ισλαμικό) κόμμα που αργά ή γρήγορα θα δημιουργήσει ο Νταβούτογλου, που εξελίσσεται σε «στρατηγικό εχθρό» του Ερντογάν, σε συνδυασμό και με το άλλο κόμμα που θα δημιουργήσουν ο πρώην πρόεδρος της χώρας Αμπντουλάχ Γκιουλ, μαζί με τον πρώην πρωθυπουργό, αντιπρόεδρο της κυβέρνησης και υπουργό Οικονομίας και Εξωτερικών, ανά εποχές, Αλί Μπαμπατζιάν, που κι αυτοί αποχώρησαν από το ΑΚΡ διαφωνώντας με τον Ερντογάν, θα συρρικνώσουν τη βάση του ΑΚΡ και θα οξύνουν την πολιτική αντιπαράθεση για το μέλλον της Τουρκίας. Μένει να δούμε την απήχησή τους…\nΣυντάκτης leonidasvatikiotisΔημοσιεύτηκε την 12/09/2019 Κατηγορίες ΔιεθνήΕτικέτες Ερντογάν,Νταβούτογλου,Τουρκία\nΗ επιταχυνόμενη σύσφιξη των σχέσεων μεταξύ Ρωσίας και Τουρκίας είναι γεγονός αναντίρρητο. Αυτό που δεν είναι σαφές είναι το μέρος κατά το οποίο η σμίκρυνση της απόστασης μεταξύ Μόσχας και Άγκυρας οφείλεται σε δική τους πρωτοβουλία και επιλογή και εκείνο το μέρος που οφείλεται στην …Ουάσιγκτον.\nΜένει να αποδειχθεί με άλλα λόγια σε ποιο βαθμό η επιθετική πολιτική των ΗΠΑ ωθεί τον Ερντογάν στην αγκαλιά του Πούτιν. Τα όσα εξελίσσονται τις τελευταίες ημέρες με αφορμή την συμφωνία αγοράς των ρωσικών πυραύλων S400 από την Τουρκία είναι πέρα για πέρα ενδεικτικά.\nΟι ΗΠΑ διαμηνύουν προς πάσα κατεύθυνση και με κάθε τόνο ότι η Άγκυρα θα πρέπει να επιλέξει ανάμεσα στους ρωσικούς πυραύλους και τα νέας γενιάς 100 μαχητικά αεροσκάφη F35 που έχει ήδη παραγγείλει. Την αιτία την περιέγραψαν με μια απειλητική επιστολή τους στους New York Times 4 Αμερικάνοι κοινοβουλευτικοί που προέρχονται μάλιστα κι από τα δύο κόμματα, για να μη μείνει καμμιά αμφιβολία πώς πρόκειται για διακομματική επιλογή: «καθώς οι S400 είναι το σύστημα που δημιούργησε η Ρωσία για να καταρρίπτει τα F35, η αγορά τους από την Τουρκία θα δημιουργούσε έναν απαράδεκτο κίνδυνο επειδή τα ραντάρ τους θα έδιναν τη δυνατότητα στο ρωσικό στρατό να καταλαβαίνει πώς λειτουργούν τα F35».\nΟι απειλές κλιμακώθηκαν με την προειδοποίηση του αμερικανού αντιπροέδρου Μάικ Πενς ότι αν η Τουρκία δεν αναθεωρήσει την επιλογή της τότε διακυβεύεται ακόμη κι η συμμετοχή της στο ΝΑΤΟ! Η αντίδραση της Τουρκίας ήταν όχι μόνο απρόβλεπτη αλλά και δηλωτική του βάθους του ρήγματος στις σχέσεις των δυο χωρών, με τον τούρκο Υπουργό Εξωτερικών να απαντάει, απειλητικά, ότι αν ακυρωθεί η παράδοση των F35 τότε η Τουρκία θα πρέπει να καλύψει τις ανάγκες της από …αλλού. Για όποιον δεν κατάλαβε, η Τουρκία απειλεί ότι θα αγοράσει και μαχητικά αεροπλάνα από τη Ρωσία!\nToday's #1 Foreign Policy Story (April 3, 2019):\nTURKEY'S CHOICE: REMAIN NATO PARTNER OR BUY S400 – PENCEhttps://t.co/xq0L5QJb0R pic.twitter.com/Lu9vANomOA\n— Foreign Policy (@_Foreign_Policy) April 3, 2019\nΝα αναφερθεί ότι οι ΗΠΑ ανάλογες απειλές εκτοξεύουν κι εναντίον της Αιγύπτου με αφορμή την απόφασή της να αγοράσει 20 ρωσικά μαχητικά αεροπλάνα Su35. Ο Μάικ Πομπέο αυτή τη φορά απείλησε το Κάιρο ότι θα ενεργοποιηθεί εναντίον του ο ίδιος νόμος που θα ενεργοποιηθεί και κατά της Τουρκίας (CAATSA) κι ο οποίος ψηφίστηκε το 2017 στοχεύοντας το Ιράν, τη Βόρεια Κορέα και τη Ρωσία.\nΜόνο που η Τουρκία, αντίθετα με την Αίγυπτο, διατηρεί τη δυνατότητα των ελιγμών και της αναθεώρησης της εξωτερικής της πολιτικής ως απάντηση στις αμερικανικές πιέσεις. Αντιπροσωπευτικά είναι τα όσα διαμείφθηκαν στη ρωσική πρωτεύουσα στις 8 Απριλίου με αφορμή τη συνεδρίαση του ανώτατου συμβουλίου συνεργασίας Ρωσίας – Τουρκίας. Στο πλαίσιο του οι ηγέτες των δύο χωρών συναντήθηκαν για τρίτη φορά εντός του 2019! Κατά τη διάρκεια των κοινών δηλώσεων τους περίσσεψαν οι δεσμεύσεις για περαιτέρω εμβάθυνση της συνεργασίας μεταξύ των δύο χωρών.\nΕντός του 2018, οι εμπορικές σχέσεις μεταξύ των δύο χωρών αυξήθηκαν κατά 16% φθάνοντας τα 25 δισ. δολ., ενώ το ύψος των επενδύσεων κι από τις δύο χώρες ανέρχεται σε 20 δισ. δολ. Με βάση τον τούρκο ηγέτη, στόχος των δύο χωρών είναι η αξία του διμερούς εμπορίου να φτάσει τα 100 δισ., να αυξηθεί δηλαδή 4 φορές. Σε ό,τι αφορά τα ενεργειακά προϊόντα, η Ρωσία είναι ο μεγαλύτερος προμηθευτής φυσικού αερίου στην Τουρκία. Το 2018 εισήγαγε από τη Ρωσία 24 δισ. κυβικά μέτρα αερίου, καλύπτοντας σχεδόν το ήμισυ των αναγκών όλης της χώρας. Η λειτουργία δε του νέου αγωγού μεταφοράς φυσικού αερίου Turkstream θα αυξήσει σημαντικά την παροχή ρωσικού αερίου στους τούρκους καταναλωτές. Στα στρατηγικής σημασίας έργα που υλοποιούν οι δύο χώρες περιλαμβάνεται η ρωσική αποβάθρα σε τούρκικο λιμάνι της Μαύρης θάλασσας και φυσικά το πυρηνικό εργοστάσιο στο Ακογιού που αναμένεται να ξεκινήσει τη λειτουργία του το 2023, αν φυσικά ξεπερασθεί το οξύτατο πρόβλημα χρηματοδότησης που αντιμετωπίζει.\nΗ πορεία των αμερικανο-τουρκικών σχέσεων που οξύνονται διαρκώς πολύ πιθανά θα κριθεί στη Συρία. Τουρκία και Ρωσία δηλώνουν δημοσίως ότι δεσμεύονται σε δυο στόχους για τη χώρα των Άσαντ: την αντιμετώπιση της τρομοκρατίας και την εδαφική της ακεραιότητα. Και οι δύο στόχοι ελάχιστα αφορούν στη Συρία. Στοχεύουν στους Κούρδους της Συρίας που, παρά τη φαινομενική ηρεμία που επικρατεί, συνεχίζουν μετά τη συντριβή του ISIS να βελτιώνουν τις θέσεις τους στα ανατολικά της χώρας. Μόλις τον Μάρτιο μια δύναμη 60.000 μαχητών από τις Συριακές Δημοκρατικές Δυνάμεις (SDF), που πολεμούν πλάι – πλάι με τους 2.000 Αμερικανούς πήρε από τον έλεγχο των ισλαμιστών την πόλη Μπαγκχούζ στα σύνορα με το Ιράκ που αποτελούσε το τελευταίο προπύργιο του ISIS. Ακόμη ωστόσο κι αυτή η τελευταία πράξη του δράματος του ISIS δεν θα σημάνει την αποχώρηση των Αμερικανών.\nΜε βάση δηλώσεις του Τραμπ θα παραμείνουν στη Συρία 400 αμερικανοί στρατιώτες, για να εξασφαλίζουν τα συμφέροντα των ΗΠΑ στην περιοχή. Μεταξύ άλλων ότι ο Άσαντ και οι σύμμαχοι του, Ρωσία και Τουρκία, δεν θα επιχειρήσουν να αποκαταστήσουν την εδαφική ακεραιότητα της Συρίας. Οι Αμερικάνοι θα παραμείνουν εκεί για να προστατεύουν τους Κούρδους, διασπώντας στην πράξη τη Συρία κι αφήνοντας για το μέλλον ανοιχτό το ενδεχόμενο να δημιουργήσουν ένα πρόπλασμα κράτους, όπως έκαναν και στο Ιράκ. Η σημασία που αποδίδουν οι ΗΠΑ φάνηκε από την απειλή που εκτόξευσαν κατά της Τουρκίας δηλώνοντας πώς θα υποστεί καταστροφικές συνέπειες αν κινηθεί εναντίον των Κούρδων. Κάτι όμως που είναι θέμα χρόνου να πράξει η Τουρκία…\nΣυντάκτης leonidasvatikiotisΔημοσιεύτηκε την 16/04/2019 Κατηγορίες ΔιεθνήΕτικέτες Ερντογάν,Μόσχα,Πούτιν,Ρωσία,Τουρκία1 σχόλιο στο Ρωσία – Τουρκία: το φλερτ γίνεται γάμος


Τετάρτη, 30 Σεπτεμβρίου 2020 03:27:52 ΜΜ\nΑρχική›Ειδήσεις›Επιχειρήσεις›Μεταφορές›Με 180% ανάπτυξη τρέχει η κούρσα του Taxibeat\nΗ εταιρεία καταγράφει πολλαπλάσιο αριθμό διαδρομών χρόνο με το χρόνο. Περισσότεροι από 800.000 χρήστες είναι σήμερα εγγεγραμμένοι στην δωρεάν εφαρμογή, ενώ η εταιρία, η οποία καταγράφει πλέον κερδοφορία, εκτιμά ότι οι χρήστες θα ξεπεράσουν το 1 εκατ. μέσα στους επόμενους μήνες.\nΤο δίκτυο του Taxibeat αριθμεί σήμερα σε Λίμα και Αθήνα περίπου 15.000 οδηγούς, ενώ ο στόλος προβλέπεται να ξεπεράσει τους 25.000 οδηγούς έως το τέλος του 2016.\nΗ εταιρία «αναπτύσσεται διαρκώς και έχει παράλληλα αυξήσει τον αριθμό των εργαζομένων της, οι οποίοι πλέον ξεπερνούν τα 80 άτομα. Η κουλτούρα του Taxibeat είναι σύγχρονη και παρέχει ίσες ευκαιρίες για όλους, με τις γυναίκες να αποτελούν το 60% του ανθρώπινου δυναμικού και τους άνδρες το 40%» επεσήμανε ο συνιδρυτής και διευθύνων σύμβουλος της εταιρείας Νίκος Δρανδάκης.\nΗ διοίκηση της εταιρείας εξήγησε κατά τη διάρκεια εκδήλωσης για τον εορτασμό των πέντε ετών λειτουργίας της πως «Taxibeat σημαίνει ταχύτητα, ευκολία και ασφάλεια για τον επιβάτη. Πατώντας ένα κουμπί, ένα αυτοκίνητο περιμένει ανά πάσα στιγμή το χρήστη μέσα σε τέσσερα λεπτά. Taxibeat σημαίνει, επιπλέον, υψηλή ποιότητα υπηρεσίας, καθώς οι οδηγοί ελέγχονται, ενώ οι ίδιοι οι επιβάτες αξιολογούν τους οδηγούς, αναδεικνύοντας τους σωστούς επαγγελματίες».\nΗ ομάδα της εταιρίας «εργάζεται συνεχώς για την αναβάθμιση και βελτίωση των υπηρεσιών της. Εντός του Μαΐου το Taxibeat λανσάρει μία νέα, πλήρως επανασχεδιασμένη έκδοση της εφαρμογής, διαθέσιμη για όλες τις πλατφόρμες (iOS, Android, Windows), η οποία θα συνοδεύεται από νέες λειτουργίες και θα είναι ακόμη πιο αξιόπιστη και απλή στη χρήση. Ταυτόχρονα, θα δίνει τη δυνατότητα στον επιβάτη να καταχωρεί και τη διεύθυνση προορισμού του, ώστε να λαμβάνει μια εκτίμηση κόστους, πριν ακόμα ζητήσει ταξί».\n«Το όραμά μας στο Taxibeat είναι να εξελιχθούμε σε μία εταιρία η οποία θα παρέχει ολοκληρωμένες υπηρεσίες μεταφορών προσώπων και αντικειμένων και θα προσαρμόζεται δυναμικά στις ανάγκες της αγοράς. Η εμπειρία μας από το εξωτερικό μας επιτρέπει να διακρίνουμε τις μεγάλες αλλαγές που έρχονται στις επιβατικές μεταφορές διεθνώς. Η αγορά του ταξί στην Ελλάδα πρέπει να αποδεσμευτεί από αναχρονιστικές πρακτικές και να της επιτραπεί να λειτουργήσει με μεγαλύτερη ευελιξία, με βάση την προσφορά και τη ζήτηση, όπως συμβαίνει και στην υπόλοιπη οικονομία, προς όφελος του καταναλωτή και των καλών επαγγελματιών» δήλωσε ο Νίκος Δρανδάκης.